EL BLOG DE L'HOSPI | #2BG3 + Hospi + #FutboLH: d’abril 2010\nDissabte passat la Federació Catalana de Futbol va aprovar per majoria dels assistents la reforma del Pla de Competicions del futbol base de cara a la temporada vinent. Abans, però, van modificar l'article dels Estatuts de la FCF que permetien que aquesta modificació entrés en vigor ja la temporada vinent i no haver de deixar un any de transició. Amb una assistència inferior al 13%, si bé els resultats són els que són i cal acceptar-los, cal reflexionar sobre les formes i la idoneïtat d'aquesta modificació, de les presses que hi ha hagut per aplicar aquesta reforma la propera temporada quan les competicions d'aquest any són a punt d'acabar; el sistema d'ascensos i descensos, en alguns casos, no té res a veure amb el que hi havia determinat en un primer moment. Però també cal fer una estirada d'orelles a aquells representants de clubs que s'han omplert la boca criticant aquesta reforma i després no van aparèixer dissabte per l'INEFC. Tot plegat, és un afegitó a tot el que suposa la FCF i, en extensió, el seu futbol... Allò tan castellà de "entre todos la mataron y ella sola se murió".\nPer cert, pels amants de l'estadística, va haver-hi 164 assistents dels quals 165 van aprovar la reforma del futbol juvenil. Sí, 165 vots de 164 possibles... O cal repassar les matemàtiques o, pitjor encara, recordar allò de "una persona, un vot". Aprofitant el repàs setmanal dels resultats del futbol base de l'Hospi, intentarem fer cinc cèntims del que suposa aquesta reforma en cada categoria, i de quina manera afecta els equips del Centre d'Esports l'Hospitalet, especialment pel que fa al tema d'ascensos i descensos.\nDivisió d'Honor i Lliga Nacional: depenen de la RFEF, per tant, no patiran cap modificació.\nPreferent Juvenil: passarà de dos a quatre grups. Aquesta temporada, doncs, els dos primers de cada grup pugen a Nacional i els dos últims de cada grup baixen a Primera. Pel que fa als ascensos, els quatre primers classificats de cadascun dels nou grups de Primera jugaran la temporada vinent a Preferent.\nPrimera Juvenil: a Barcelona, hi haurà 8 grups de 16 equips en aquesta Primera en lloc dels 5 que hi havia aquesta temporada. La formaran els dos pitjors de cada grup de Preferent (4 equips), els equips que mantinguin la categoria aquesta temporada i els 3 primers classificats dels 34 grups de Segona Juvenil. A la 2009/2010, com dèiem, els primers quatre equips de cada grup pugen a Preferent i els dos darrers classificats de cada grup baixen a Segona Divisió.\nSegona Juvenil: a Barcelona, hi haurà tants grups de 16 equips com sigui necessari. D'acord amb això es configurarà el nombre d'ascensos que s'hagin de produir. La resta de delegacions disposaran el seu pla de competició pel que fa a Primera i Segona Juvenil. Aquesta temporada, els tres primers classificats de cada grup assoliran l'ascens a Primera Juvenil.\n10è CE L'Hospitalet - 36 punts - 10 6 14 - 45 52 - 30 PJ\nEl Juvenil A de Manuel Ruano va salvar la categoria abans de jugar el seu partit la penúltima jornada i gaudirà de la seva tercera temporada consecutiva a Divisió d'Honor (setena a la història del club). No es veu afectat per aquestes modificacions.\nUE Bordeta de Lleida 1-1 CE L'Hospitalet B\n[Diumenge 18:00] [Municipal de la Bordeta]\n3r CE L'Hospitalet - 52 punts - 15 7 5 - 61 41 - 27 PJ\nTres jornades pel final i l'Hospi es troba a dos punts de l'ascens a Lliga Nacional. Can Vidalet (58 punts) i Gavà (54) ocupen les dues primers posicions. Pugen els dos primers. El Juvenil B ha de rebre el Nàstic B, visitar el Can Vidalet i rebre la Damm C a la darrera jornada. Si no assoleix l'ascens, seguirà la propera temporada a Preferent Juvenil.\nUB Catalònia 4-0 CE L'Hospitalet C\n[Dissabte 13:30] [Llars Mundet - Camp 1]\n7è CE L'Hospitalet - 42 punts - 13 3 11 - 62 51 - 27 PJ\nFinalment seran els quatre primers de cada grup i no pas el campió exclusivament els equips que jugaran la temporada vinent a Preferent. Després de la derrota a Llars Mundet, el Juvenil C cau a la setena plaça i té l'últim lloc d'ascens a 6 punts (EF Gavà B, 48 punts). Molt complicat per l'Hospi, que ha de rebre el Santa Eulàlia i la Uni B i desplaçar-se al camp de la Penya Cinc Copes. Si no puja, jugarà l'any vinent a Primera Juvenil.\nDivisió d'Honor: es manté com fins ara. Únic grup de 16 equips. Aquesta temporada baixaran a Preferent els quatre darrers classificats. Els dos primers classificats dels dos grups de Preferent disputaran aquesta Divisió d'Honor l'any vinent.\nPreferent Cadet: passarà de dos a quatre grups, de 16 equips cadascun. S'estableix un màxim de dos equips per club a la categoria. La jugaran els quatre equips provinents de Divisió d'Honor, els equips que se salvin aquesta temporada, els dos primers classificats dels 14 grups de Primera Cadet i els 8 millors tercers. Aquesta temporada, els dos primers de cada grup pugen a DH i els darrers, baixen a Primera Cadet.\nPrimera Cadet: a Barcelona, passarà de deu a onze grups, de 16 equips cadascun. La jugaran els quatre equips provinents de Preferent, els equips que mantinguin la categoria, els dos primers classificats dels 31 grups de Segona Cadet i els millors tercers classificats segons les places vacants. Aquesta temporada, els dos primers de cada grup i els vuit millors tercers pugen a Preferent Cadet; els dos últims de cada grup baixen a Segona Cadet.\nSegona Cadet: a Barcelona, hi haurà tants grups de 16 equips com sigui necessari. D'acord amb això es configurarà el nombre d'ascensos que s'hagin de produir. La resta de delegacions disposaran el seu pla de competició pel que fa a Primera i Segona Cadet. Aquesta temporada, els dos primers classificats de cada grup i els millors tercers segons les places vacants assoliran l'ascens a Primera Cadet.\nCE L'Hospitalet 2-0 UE Barri Santes Creus B\n4t CE L'Hospitalet - 44 punts - 13 5 9 - 39 35 - 27 PJ\nTot i la victòria de dissabte passat, el Cadet A té complicat l'ascens. El segon classificat, la Blanca Subur, té sis punts d'avantatge a manca de nou per disputar. La Floresta a fora, el Prat a casa i el Júnior a domicili conformen el calendari que li queda a l'Hospi.\nCF Damm B 4-0 CE L'Hospitalet B\n[Dissabte 12:00] [Feliu i Codina]\n16è CE L'Hospitalet - 33 punts - 2 3 22 - 16 87 - 27 PJ\nEl Cadet B jugarà la propera temporada a Primera Cadet després de confirmar-se el seu descens la passada jornada. Tot i això, encara queden tres partits (Figueres i Gramenet B a l'Estadi i Vic Riuprimer a domicili).\nAt. Club Hospitalense 0-0 CE L'Hospitalet C\n[Dissabte 12:00] [Municipal de l'Hospitalet Centre]\n7è CE L'Hospitalet - 43 punts - 12 7 8 - 54 38 - 27 PJ\nSense opcions d'ascens ni de baixar, el Cadet C afrontarà aquestes tres jornades restants amb l'ànim de disfrutar al màxim. Santa Eulàlia i Sants visitaran l'Estadi abans de l'Horta-Hospi C de la darrera jornada.\nDivisió d'Honor: desapareix. Els 14 primers classificats passen a formar part de la nova Primera Divisió; el 15è i 16è classificat jugaran a la nova Segona Divisió.\nPrimera Divisió: nova categoria que consta de sis grups (Dos a Barcelona i Girona, un a Lleida i Tarragona). S'estableix un màxim de dos equips per club a la categoria. Aquesta Primera Divisió estarà conformada pels 14 primers classificats de Divisió d'Honor Infantil 2009/2010, els 12 primers dels dos grups de Preferent, i els guanyadors de les promocions d'ascens entre campions de Segona Infantil 2009/2010.\nPreferent: desapareix. Els dotze primers de cada grup passen a Primera Divisió. Els quatre darrers de cada grup passen a Segona Divisió.\nPrimera Infantil: desapareix. Els campions de la 2009/2010 disputaran una promoció entre ells per decidir qui jugarà a Primera Divisió. Els perdedors d'aquesta promoció, juntament amb els classificats entre la 2a i la 10a posició de cada grup passaran a la Segona Divisió. Els classificats entre la 11a i la 16a plaça, passaran a integrar la nova Tercera Divisió.\nSegona Divisió: nova categoria. Estarà formada, a Barcelona, per 8 grups, serà de caràcter comarcal i cada club hi podrà tenir un màxim de tres equips. La jugaran els 2 darrers classificats de DH, els quatre últims dels dos grups de Preferent, els classificats entre el segon i el desè lloc de Primera Infantil i els campions de grup de Segona Infantil 2009/2010.\nSegona Infantil: desapareix. Els campions de la 2009/2010 jugaran a Segona Divisió. La resta d'equips, a Tercera Divisió.\nTercera Divisió: a Barcelona, hi haurà tants grups de 16 equips com sigui necessari. D'acord amb això es configurarà el nombre d'ascensos que s'hagin de produir. La resta de delegacions disposaran el seu pla de competició segons considerin oportú. La jugaran els cinc darrers classificats dels 14 grups de Primera Infantil 09/10 i els equips que aquest any juguen la Segona Infantil (exceptuant-ne el campió de cada grup).\nCE L'Hospitalet 1-0 UE Barri Santes Creus\n13è CE L'Hospitalet - 24 punts - 5 9 13 - 27 48 - 27 PJ\nCoses del futbol, l'Infantil A ha passat de lluitar pel descens a jugar-se un teòric ascens. L'objectiu segueix sent la 12a posició que ara mateix té el Manresa amb 25 punts. Aquesta dotzena posició donaria a l'Hospi una plaça per jugar a Primera Divisió l'any vinent. L'Infantil A ha de jugar al camp de l'Atlètic Segre, rebre la visita de la Gramenet i visitar el Vilanova la darrera jornada.\nCE Europa B 2-0 CE L'Hospitalet B\n3r CE L'Hospitalet - 54 punts - 17 3 6 - 73 46 - 27 PJ\nDesprés de la reforma, l'Hospi ja sap que la temporada vinent jugarà a Segona Divisió (segona categoria) Per tant, els duels davant el Martinenc, el Sant Andreu B i l'Horta serviran a l'Infantil B per gaudir d'aquest tram final de lliga.\nCE L'Hospitalet C 1-4 UB Catalònia B\n6è CE L'Hospitalet - 48 punts - 15 3 8 - 71 51 - 27 PJ\nLa situació del B és calcada a la del C. La Damm B ja s'ha fet amb la primera posició i l'equip quedarà entre els deu primers pel que la temporada vinent jugarà a Segona Divisió amb l'Infantil B i, fins i tot, l'A. Per tant, a l'Hospi li quedaran tres duels intrascendents per la classificació davant l'Horta B, la Penya Manigua i el Sants.\nEl futbol aleví català es disputarà, des de la propera temporada, amb la modalitat de futbol-7, i no pas futbol-11 com fins ara. Això provoca que els equips podran inscriure un o dos equips en la mateixa categoria amb què comptaven amb un aleví de futbol 11. Per aquest motiu, tal i com indica la FCF a la seva web, els ascensos i descensos podrien patir variacions.\nDivisió d'Honor: desapareix. Els primers 14 classificats jugaran a Primera Divisió (nova categoria); el 15è i el 16è, a Segona Divisió (nova categoria).\nPrimera Divisió: nova categoria. La 2010/2011 hi haurà 7 grups de Primera Divisió: 2 a Barcelona, 2 a Lleida, 2 a Girona i 1 a Tarragona. S'estableix un màxim de dos equips per club. 14 primers classificats de DH 2009/2010, dos primers classificats dels grups de Preferent 2009/2010\nPreferent Aleví: desapareix. Els dos primers classificats de cada grup passaran a Primera Divisió; els classificats entre els llocs 3r i 15è jugaran a Segona Divisió; el darrer classificat de cada grup jugarà a Tercera Divisió.\nPrimera Aleví: desapareix. Els tres primers de cada grup i els tres millors quarts, jugaran a Segona Divisió la temporada vinent. La resta de quarts i els equips classificats entre el 5è i el 15è lloc jugaran a Tercera Divisió. L'últim de cada grup, passarà a Quarta Divisió.\nSegona Divisió: nova categoria. A Barcelona, sis grups de caràcter comarcal. Màxim de tres equips per club. Hi jugaran els dos últims de DH 2009/2010, els classificats entre el 3r i 15è lloc de Preferent 2009/2010 de cada grup i els tres millors quarts dels grups de Primera Aleví 09/10.\nSegona Aleví: desapareix. Els campions jugaran a Tercera Divisió, la resta d'equips, a Quarta Divisió.\nTercera Divisió: nova categoria. A Barcelona, estarà formada per 18 grups d'un màxim de 16 equips. Hi jugaran els últims de cada grup de Preferent 2009/2010, els pitjors quarts i els classificats entre el 5è i el 15è lloc de Primera Aleví 09/10 i els campions de Segona Aleví 09/10.\nQuarta Divisió: nova categoria. A Barcelona hi haurà tants grups de 16 equips com sigui necessari. Hi jugaran el darrer classificat de cada grup de Primera Aleví 09/10, els equips no-campions de Segona Aleví i la resta de nous inscrits.\nAtlètic Segre 1-1 CE L'Hospitalet\n[Diumenge 11:00] [Estadi Municipal Ramon Farrús]\n12è CE L'Hospitalet - 26 punts - 6 8 13 - 25 49 - 27 PJ\nEl punt sumat a Lleida diumenge passat dóna a l'Hospi, amb aquesta modificació, el passi a la nova Primera Divisió. Amb el Manlleu com a cuer destacat, sembla que Manresa i Sant Gabriel es jugaran l'altra plaça de 'descens'. Girona, Barcelona i, precisament, Manresa són els rivals de l'Aleví A d'aquí al final de lliga.\nCE L'Hospitalet B 3-1 UA d'Horta\n[Dissabte 11:30] [Estadi de Futbol de l'Hospitalet]\n3r CE L'Hospitalet - 62 punts - 20 2 5 - 79 20 - 27 PJ\nL'Hospi B s'ha assegurat l'ascens a la nova Primera Divisió, ja que a manca de tres jornades per la finalització del campionat té 10 punts d'avantatge respecte el quart classificat, el Sant Gabriel B. L'objectiu serà ara intentar desbancar la Unificación Llefià de la segona plaça; els badalonins tenen 63 punts, un més que els riberencs. Sants B i PB Anguera a domicili i Unificación Bellivtge a casa són els rivals que li queden a l'Aleví B.\nCE L'Hospitalet C 0-2 FP CE Júpiter\n[Dissabte 13:00] [Estadi de Futbol de l'Hospitalet]\n3r CE L'Hospitalet - 64 punts - 21 1 4 - 71 24 - 27 PJ\nBufalà, Parc i Sant Gabriel C són els rivals de l'Hospitalet en les tres jornades que resten per la fi de la lliga. Dues victòries davant badalonins i barcelonins donarien l'ascens a l'Aleví C, abans que la darrera jornada juguin a Sant Adrià, al camp del líder.\nCE L'Hospitalet D 2-1 Zona Franca FC\n1r CE L'Hospitalet - 63 punts - 20 3 2 - 75 20 - 25 PJ\nPer la seva banda, l'Aleví D té un llarg camí per recórrer si vol l'ascens. Cinc jornades encara per disputar i una zona alta realment comprimida són les raons. Don Bosco, Pujadas, Martinenc D, Sistrells B i Escolapis de Sarrià seran els rivals d'ara en endavant. Els de Sarrià són precisament segons de la lliga a hores d'ara; el partit de la darrera jornada podria ser realment emocionant.\nPreferent Benjamí: passarà a dir-se Primera Divisió. En principi constarà, a Barcelona, de tres grups de 16 equips cadascun. S'hi permetran dos equips per club com a màxim. La jugaran els equips de Preferent 09/10 que no acabin en darrera posició, els dos primers classificats dels grups de Primera 09/10 i els tres millors tercers.\nPrimera Benjamí: es denominarà Segona Divisió i tindrà caràcter comarcal. Hi haurà 12 grups a la província de Barcelona. La jugaran els cuers de Preferent 09/10, els tercers que no pugin a Primera Divisió, els classificats entre el 4t i el 13è lloc de Primera Benjamí 09/10, els campions de Segona Benjamí 09/10 i els sis millors segons de tots els grups de Segona Benjamí 09/10. S'estableix un màxim de tres equips per club.\nSegona Benjamí: es denominarà Tercera Divisió i serà també de caràcter comarcal. Hi haurà tants grups com equips hi hagi per composar-ne. La jugaran els equips que no aconsegueixin l'ascens a Segona Divisió, els tres darrers classificats dels grups de Primera 09/10 i els equips de nova creació.\nBenjamí A | Primera Divisió - Grup 2\nCF Unificación Llefià 0-4 CE L'Hospitalet\n[Dissabte 10:00] [Municipal de Llefià]\n1r CE L'Hospitalet - 62 punts - 19 5 1 - 114 34 - 25 PJ\nEl Benjamí A de l'Hospi jugarà la temporada vinent a la màxima categoria després d'aquesta modificació, ja que l'avantatge amb la FPE Europa és de 12 punts a manca de tres jornades per acabar la lliga. L'objectiu ara serà guanyar la lliga: la PB Anguera és segona, a un punt, però haurà de descansar una jornada. Prat, EF Gavà D i Sant Ildefons són els rivals d'aquí al final de lliga.\nBenjamí B | Segona Divisió - Grup 7\nCE L'Hospitalet B 12-0 UE Sant Andreu E\n3r CE L'Hospitalet - 58 punts - 19 1 3 - 130 27 - 22 PJ\nL'ascens està complicat per l'Hospi, que té el líder a 7 punts quan falten cinc jornades pel final. La Damm B, segona, és a dos punts i aconseguir ser un dels sis millors segons seria l'objectiu més 'senzill'.\nJornades pel final: 2 (2 i 9 de maig).\nEquips classificats pel play-off: Deportivo B (campió) i Cerceda (67).\nEquips amb possibilitats de play-off: Ourense (62 punts), Coruxo (60), Narón (56) i Alondras (52 -un partit pendent-).\nDescens matemàtic: Verín i Cidade de Santiago (exclòs de la competició).\nCoruxo i Ourense no van poder certificar la seva classificació a la jornada d'aquest cap de setmana per culpa de la remuntada del Narón, que va aixecar el gol inicial del Cultural Áreas amb dos gols en dos minuts a la segona meitat. Així, va fer 'inútil' el triomf de l'Ourense a O Couto davant el Bergantiños (3-0) (foto: La Región) i que la derrota del Coruxo a Abegono (3-2 davant el Depor B) fos menys dolça del que podria haver estat. Per la seva banda, el Cerceda no va poder assegurar-se la segona plaça en empatar a Vilalba (1-1).\nPropera jornada: Cerceda-Somozas, Lalín-Ourense, Narón-Verín, Coruxo-Cultural Áreas i Alondras-Negreira.\nEquips classificats pel play-off: Caudal (80 punts), Marino de Luanco (77) i Universidad de Oviedo (72).\nEquips amb possibilitats de play-off: Llanes (66 punts), Langreo (62) i Ribadesella (61).\nDescens matemàtic: Astur.\nSisè partit sense perdre del Caudal, que va vèncer per 0-1 a Villaviciosa i va aprofitar l'empat del Marino a Candás del dia anterior (0-0). Els de Mieres seran campions si guanyen aquest cap de setmana. La Universidad de Oviedo va tornar a perdre (1-2 amb el Praviano) i acabarà probablement en tercera posició. Per la seva banda, el Llanes va perdre el seu primer match-ball i pot haver-se complicat massa la vida. Derrota a casa en un duel directe davant el Langreo (0-1) que escurça la distància fins als quatre punts (foto: La Nueva España). De totes maneres, el Llanes necessita tres punts per ser equip de play-off.\nPropera jornada: Caudal-Candás, Marino-Navarro, Langreo-Universidad de Oviedo, Gijón Industrial-Llanes i Ribadesella-Lealtad.\nEquips classificats pel play-off: Noja (campió)\nEquips amb possibilitats de play-off: Escobedo (66 punts), Tropezón (65), Laredo (65), Bezana (64), Rayo Cantabria (64), Siete Villas (62), Reocín (60).\nDescens matemàtic: Atlético Deva.\nMai una ratxa tan dolenta (un triomf en sis partits) ha estat tan poc preocupant pel Noja, classificat i campió de grup des de fa unes jornades. Més encara veient les plantofades que es donen la resta d'equips aspirants a la fase d'ascens. El passat cap de setmana Escobedo, Tropezón i Laredo van fer un pas endavant amb les seves victòries, mentre el Bezana no va passar de l'empat a casa (2-2 amb el Barreda) (foto: El Diario Montañés) i és cinquè ara mateix. Derrota del Siete Villas que cau a la sisena plaça i victòria del Rayo Cantabria (0-4 a Castro Urdiales) que encara manté opcions d'èxit.\nPropera jornada: Escobedo-Ribamontán, Tropezón-Albericia, Siete Villas-Laredo, Reocín-Bezana i Rayo Cantabria-Cayón.\nEquips classificats pel play-off: Real Sociedad B (71 punts), Amorebieta (67), Portugalet (66).\nEquips amb possibilitats de play-off: Elgoibar (61 punts), Beasain (60) i Gernika (59).\nDescens matemàtic: Retuerto Sport i Salvatierra.\nDissabte, tant la Real Sociedad B com l'Amorebieta sumaven victòries còmodes davant el Durango (4-1) i el Baskonia (3-0), respectivament. El filial podria proclamar-se campió la propera jornada i els biscains van aprofitar-se de l'empat del Portugalete a Aretxabaleta (0-0), per recuperar la tercera posició. Tots tres equips però, ja estan classificats. La quarta plaça se la jugaran Elgoibar i Beasain, Gernika. Els blanc-i-vermells van guanyar al camp del Leioa (1-2) i van treure rèdit de la derrota del Beasain a Eibar (3-2) i de l'empat del Gernika a Getxo (0-0) (foto: CanalBarakaldo.com).\nPropera jornada: Baskonia-Real Sociedad B, Zamudio-Amorebieta, Portugalete-Leioa, Elgoibar-Retuerto, Beasain-Arenas de Getxo i Gernika-Santurtzi.\nEquips classificats pel play-off: Cap.\nEquips amb possibilitats de play-off: Gandia (65 punts), Alzira (65), Vila-real C (62), Catarroja (60), Novelda (59), Barrio Cristo (57), Olímpic de Xàtiva (57) i Levante B (54),\nDescens matemàtic: Onda, Elche Ilicitano i Alicante B.\nSegueix la lluita aferrissada per fer-se amb una plaça de play-off en aquest grup sisè. Juntament amb el murcià, són els dos grups que encara no han confirmat cap equip per la fase d'ascens. Tot i això, Gandia i Alzira van donar un pas gairebé definitiu derrotant l'Elche Ilicitano (2-0) i el Levante B (0-3) (foto: UD Alzira). També va vèncer el Vila-real C (2-1 al Crevillent), però els groguets tenen un desplaçament complicadíssim al camp del Novelda, cinquè. El Barrio Cristo va perdre de forma increïble davant un Alicante B que ja és de Preferent (0-1) i diu pràcticament adéu al somni de la Segona B.\nPropera jornada: Gandia-Catarroja, Alzira-Torrellano, Novelda-Vila-real C, La Nucía-Barrio Cristo i Olímpic de Xàtiva-Levante B.\nJornades pel final: 3 (28 d'abril, 2 i 9 de maig).\nEquips classificats pel play-off: Rayo Vallecano B (campió).\nEquips amb possibilitats de play-off: Parla (68 punts), Trival Valderas (64), Fuenlabrada (64), Getafe B (61), Real Madrid C (57) i Móstoles (55).\nDescens matemàtic: Santa Ana, Ciempozuelos i Galáctico Pegaso.\nLes dues jornades d'aquesta setmana han clarificat les coses pel Rayo B, que ha sumat sis punts i s'ha proclamat ja campió del grup madrileny de Tercera. Tres places més de play-off esperen sis aspirants, tot i que Real Madrid C i Móstoles compten amb poques opcions tot i haver derrotat Getafe B (2-3) i Pinto (2-1) el passat diumenge. Precisament el filial 'azulón' és el gran perjudicat de la zona alta, ja que no va treure profit del duel directe entre el Trival i el Fuenla que van endur-se els d'Alcorcón (3-0) (foto: Elgoldemadriz.com) Per la seva banda, el Parla va enviar el Santa Ana a Regional (1-2) i té a tocar la segona posició de la lliga.\nPropera jornada (dimecres): Parla-Móstoles, San Fernando-Trival Valderas, Fuenlabrada-Ciempozuelos, Atlético C-Getafe B, Real Madrid C-Santa Ana.\nEquips classificats pel play-off: Burgos (86 punts), Valladolid B (83).\nEquips amb possibilitats de play-off: Arandina (69 punts), Ávila (67) i Huracán Z (64).\nDescens matemàtic: Cultural B i La Granja.\nPer una banda, segueix la lluita entre el Burgos i el Valladolid B pel campionat., separats per tres punts Els blanc-i-negres van deixar fora de la lluita pel play-off el Villaralbo (1-0) (foto: Burgos CF) i el filial va complicar les opcions de l'Huracán Z (4-2). Això havia d'afavorir Ávila i Arandina; ho van fer els primers, que van derrotar l'Almazán (3-0), i ho van desaprofitar els burgalesos, que van perdre el seu primer partit al Montecillo en tota la temporada davant un equip inferior com el Tordesillas (1-2).\nPropera jornada: Huracán-Burgos, Almazán-Valladolid B, Aguilar-Arandina, Ávila-Racing Lermeño.\nEquips classificats pel play-off: Atlético Mancha Real (64 punts).\nEquips amb possibilitats de play-off: Motril (62 punts), Almería B (59), El Palo (57, un partit menys), Ronda (57), Atlético Malagueño (55) i Comarca de Níjar (51).\nDescens matemàtic: Polideportivo Ejido B i Vera (exclosos de la lliga).\nSi al Motril que duia només duia una derrota en 22 partits li haguessin dit que només guanyaria dos partits dels dotze següents i seguiria segon, probablement algú hagués trucat al manicomi més proper per posar-hi solució. Però és la realitat, errades per totes bandes; només així s'entén que el Mancha Real, líder del grup, ja estigui classificat tot i comptar amb només 64 punts. Ahir, golejada davant el Vélez (3-0) (foto: Mancha Real Fútbol) i primera fase d'ascens a la seva història. Per darrera, el Motril perdia a Baza (2-1), Ronda i Almería B igualaven (1-1) en el duel de la jornada i el Palo vencia l'Alhaurino (0-1).\nPropera jornada: Motril-Mancha Real, Almería B-Santa Fe, El Palo-Baza, Vélez-Ronda, Arenas Armilla-Atlético Malagueño i Comarca de Níjar-Alhaurino.\nEquips classificats pel play-off: CD Alcalá (campió) i Ayamonte (68 punts).\nEquips amb possibilitats de play-off: Mairena (64 punts), Marinaleda (63), Pozoblanco (59) i Linense (57).\nDescens matemàtic: Dos Hermanas i Cartaya.\nAmb el CD Alcalá i l'Ayamonte classificat i pràcticament com a segon classificat. La lluita se centra en veure qui es farà amb les dues places restants. Sembla clar que Mairena i Marinaleda surten amb avantatge i que Pozoblanco i Linense es mantenen a l'espera d'un daltabaix gairebé impensable dels dos primers. El Mairena va golejar el Pozoblanco per 4-0 diumenge passat (foto: minuto90.com) i va fer un pas de gegant per jugar la seva segona fase d'ascens. Més modest va ser el triomf del Marinaleda enfront l'Algeciras (1-0) que deixa els sevillans a les portes del play-off l'any del seu debut a Tercera Divisió. El Linense, per contra, haurà d'esperar un altre any; la passada jornada no van passar de l'empat a zero inicial davant un Murallas de Ceuta que torna a ocupar llocs de descens.\nPropera jornada: Córdoba B-Ayamonte, Dos Hermanas-Mairena, Puerto Real-Marinaleda, Pozoblanco-Recreativo B, Sevilla C-Linense.\nEquips classificats pel play-off: Atlètic Balears (77 punts) i PD Santa Eulàlia (74) i Constància (70).\nEquips amb possibilitats de play-off: Ferrioler (63, un partit més), Mercadal (57, un partit més), Binissalem (57), Santanyí (56) i Alcúdia (55).\nDescens matemàtic: Esporles i Atlètic Ciutadella.\nAtlètic Balears, Santa Eulàlia i Constància van confirmar la seva condició d'equips de play-off guanyant els seus partits. Els palmesans van vèncer el Ferreries (3-1), la Peña Deportiva per 0-1 a Coll d'en Rabassa i els inquers per 0-5 a Sa Pobla (foto: Futbol Balear). El Ferrioler pot assegurar-se la quarta plaça si diumenge derrota el Collera o, fins i tot, si els resultats l'afavoreixen en la jornada d'aquest dimecres. Mercadal, Santanyí i Alcúdia estan pendents d'un miracle, mentre el Binissalem és l'únic conjunt amb opcions serioses de lluitar amb els de Son Ferriol. Els blau-i-negres van guanyar per 1-2 a Esporles i van enviar els de Son Quint a Regional.\nPropera jornada (dimecres): Alcúdia-Atlètic Balears, Santa Eulàlia-Binissalem, Constància-Arenal i Lloseter-Santanyí.\nEquips classificats pel play-off: Corralejo (75 punts) i Las Palmas Atlético (70 punts).\nEquips amb possibilitats de play-off: Marino (68), Atlético Granadilla (68) i Mensajero (62).\nDescens matemàtic: Gáldar, Llanos de Aridane, Universidad de Las Palmas B i Fuerteventura (retirat de la competició).\nJornada plena d'empats al grup canari de Tercera Divisió; tants com set, dels quals en van ser protagonistes els cinc equips de la zona alta. Cinc i no sis perquè el Pájara va perdre pel camí sis punts a mitjans de la setmana passada, ja que el Comitè va treure als majoreros els tres punts aconseguits davant el Granadilla i el Realejos, deixant el Playas de Jandía sense opcions de play-off. El Corralejo i Las Palmas Atlético es jugaran el campionat. Els de Fuerteventura van empatar al camp del Tenisca (0-0) i el filial va desaprofitar un 2-0 a casa i va acabar empatant amb el Granadilla (2-2) (foto: Canarias Deportiva). El Marino va igualar sense gols al camp del Llanos de Aridane i, ja per la tarda, el Mensajero va sumar un punt al camp del Victoria (2-2) que evitava la classificació de Granadilla i Marino.\nPropera jornada: Corralejo-Llanos de Aridane, Las Zocas-Las Palmas Atlético, Victoria-Marino, Atlético Granadilla-Villa Santa Brígida, Mensajero-Orientación Marítima.\nEquips amb possibilitats de play-off: Jumilla (80), Lorca Deportiva (78 punts), Yeclano (78), Cartagena B (78), Cieza (77), Costa Cálida (77) i Pinatar (74).\nDescens matemàtic: Lumbreras i Cuarto Distrito.\nPer acabar de complicar encara més les coses, el Lorca va perdre a casa un partit vital davant el Yeclano (1-4) (foto: La Verdad) un resultat que deixa blaugranes i blanc-i-blaus empatats a 78 punts, juntament amb el Cartagena B. Tots tres persegueixen el Jumilla, que va imposar-se al Bala Azul per 1-2. En canvi, el Pinatar es va deixar dos punts valuosíssims a Puente Tocinos (1-1) i pràcticament s'acomiada de la fase d'ascens.\nPropera jornada: Jumilla-Cieza, Abarán-Lorca, Yeclano-Cartagena B, Calasparra-Costa Cálida i Cartagena FC-Pinatar.\nEquips classificats pel play-off: CD Badajoz (campió), Jerez CF (segon), Extremadura UD (tercer).\nEquips amb possibilitats de play-off: Arroyo (68 punts), Mérida (66) i Sporting Villanueva (63).\nDescens matemàtic: Villafranca.\nUn dels grups més clars de tots és l'extremeny. Amb el CD Badajoz ja campió, el passat cap de setmana ens va deixar el Jerez i l'Extremadura amb les posicions definides de cara al sorteig del proper 10 de maig. Dissabte, els d'Almendralejo empataven al camp del Santa Marta (1-1) i servien el subcampionat en safata els verd-i-negres, que l'endemà no fallaven a Coria (0-1). La lluita per la quarta i última plaça està més oberta que mai després que el Mérida derrotés l'Sporting per 3-1 en el partit de la jornada (foto: Hoy.es) i que l'Imperio fes un favor els seus veïns de Mèrida i empatés al camp de l'Arroyo (1-1).\nPropera jornada: Don Benito-Arroyo, La Estrella-Mérida, Sporting V.-Ciudad Plasencia.\nEquips classificats pel play-off: Tudelano (campió), Peña Sport (segon).\nEquips amb possibilitats de play-off: Atlético Cirbonero (68 punts), Iruña (63) i Mutilvera (62).\nDescens matemàtic: Cortés.\nDues places més estan definides al grup navarrès. Ja sabíem que el Tudelano s'havia fet amb el campionat i des de diumenge també sabem que el Peña Sport serà segon després de vèncer el Pamplona per 3-1. Els de Tafalla van aprofitar la derrota del Cirbonero a Mutilva (2-0), (foto: Diario de Navarra) que impedeix els de Citruénigo classificar-se matemàticament pel play-off. Dissabte, victòria important de l'Iruña al camp del Valle de Egüés (1-2) vital per mantenir la quarta posició.\nPropera jornada: Cirbonero-River Ega, Zarramonza-Iruña i Oberena-Mutilvera.\nEquips classificats pel play-off: Oyonesa (86 punts), Haro (85), Alfaro (83).\nEquips amb possibilitats de play-off: Anguiano (79) i CD Calahorra (77).\nDescens matemàtic: Alberite.\nLa jornada va obrir dissabte amb una gran notícia pels quatre equips que ocupaven plaça de play-off; el Calahorra perdia 1-0 a Rincón de Soto i servia en safata de plata una jornada ideal pels seus rivals. Ho van aprofitar l'Oyonesa, l'Haro i l'Alfaro: els alabesos golejant a Villegas (0-4) (foto: La Rioja), l'Haro derrotant l'Arnedo al Mazo (2-0) i l'equip de Víctor Ramos apallissant el Pradejón a domicili (1-8). En canvi, l'Anguiano no va passar de l'empat al camp del Calasancio i només té dos punts d'avantatge respecte els calagurritans.\nPropera jornada: Oyonesa-Haro, Alfaro-San Marcial, Anguiano-Naxara, Calahorra-Calasancio.\nEquips classificats pel play-off: Teruel (88 punts), La Muela (84) i Zaragoza B (84).\nEquips amb possibilitats de play-off: Ejea (78), Atlético Monzón (75) i Andorra (73).\nDescens matemàtic: Cap.\nDoble jornada també a l'Aragó, suficient per deixar Teruel, La Muela i Zaragoza B classificats pel play-off. Els de Calderé tenen a tocar un títol de lliga que aconseguiran si diumenge derroten el Jacetano, cuer, a casa. Diumenge passat, van guanyar per 0-1 a Cuarte i van mantenir la distància amb La Muela (1-2 a Alcanyís) i el filial 'blanquillo' (0-1 a Jaca) (foto: Diario del AltoAragón). La quarta plaça és qüestió de tres equips: Ejea, Monzón i Andorra; tots tres van guanyar diumenge tot i que els saragossans podrien segellar la classificació amb una victòria la setmana que ve.\nPropera jornada: Teruel-Jacetano, La Muela-Villanueva, Andorra-Zaragoza B, Barbastro-Ejea, Valdefierro-Monzón.\nEquips classificats pel play-off: La Roda (campió), Azuqueca (64) i Illescas (64).\nEquips amb possibilitats de play-off: Talavera (60 punts) i Villarrobledo (58).\nDescens matemàtic: Daimiel.\nDes de les 8 del vespre de diumenge, a La Roda ja han pogut celebrar el primer campionat de Tercera de la seva història. D'una manera certament estranya. I és que el mateix diumenge, però al matí, l'equip perdia després de 17 partits sense fer-ho. El botxí, el Gimnástico Alcázar, guanyava per 1-3 (foto: La Verdad) i deixava els d'Albacete pendents dels resultats dels rivals. Ja al matí, l'Illescas no passava de l'empat (1-1) al camp de l'Albacete B; més tard, a la tarda l'Azuqueca perdia a Almansa (2-1) i otorgava el títol de lliga a La Roda. Tot i això, albacetenys, toledans i alcarrenys són tots tres equips de play-off. La darrera plaça se la jugaran Talavera i Villarrobledo, que van guanyar els seus compromisos respectius.\nPropera jornada: Azuqueca-Talavera, Illescas-Torrijos i Villarrobledo-La Roda.\nPublicat per Cristian Garcia a les 12:57 Cap comentari: Enllaços a aquesta entrada\nSenyores i senyors, la fi de la lliga és a tocar i el marge d'error o de millora és reduït per aquells equips que encara no han fet els deures. Els qui surten en aquestes dues jornades amb avantatge respecte els seus rivals agraeixen que només restin 180 minuts de joc (270 pel Santboià i el Premià), conscients que tampoc poden confiar-se ja que els seus perseguidors estaran esperant les seves ensopegades. Introducció neutra i sense fer esment de cap dels 20 conjunts que conformen aquest grup cinquè de Tercera Divisió per donar pas al que ha donat de sí aquesta 36a jornada:\nUE Llagostera 5-0 CF Amposta\n(Guitart 16', 26' i 81', Masferrer 54', Almendros 56')\nPartit gairebé intrascendent en què els locals van escapçar les escasses opcions de play-off del conjunt de Franc Artiga. El Llagostera va aconseguir el tercer triomf en una setmana i la golejada més àmplia de la temporada i, per tant, de la seva història a Tercera Divisió. Part de culpa va ser de Guitart, que va anotar un hat-trick. Així, els gironins avancen l'Amposta a la classificació, son setens i encara podrien aspirar a la cinquena posició.\nCE Premià 0-4 CE L'Hospitalet\n(Jordi Martínez 48' i 62', Eloi Fontanella 83', Tarrés 90')\nCrònica: el blog de l'Hospi\nVictòria treballada de l'Hospi a Premià. Els de Vinyals van jugar amb tota la paciència del món davant un Premià que no va crear perill en tot el partit. Primera meitat amb ocasions desaprofitades de l'Hospi (fins i tot un penal que Jordi Martínez va enviar al pal) i segona part de màxima efectivitat amb dos gols del mateix Jordi Martínez, un d'Eloi i un altre de Tarrés. L'Hospi es manté primer a costa d'un Premià que dijous a les 10 de la nit jugarà a Sant Boi el partit ajornat de la passada jornada.\nUE Rapitenca 0-2 FC Santboià\n(Pedro 63'. Ramon 93')\nEls de Quim Ayats van certificar la classificació del play-off a dues jornades del final. Pedro i Ramon van anotar els gols d'un Santboià que va jugar una hora amb superioritat numèrica per l'expulsió de Mario (35') -un fet que Quim Ayats, tècnic visitant, no va considerar determinant...-. Tercer play-off consecutiu pel Santboià, que va veure com primer València Mestalla i després Tenisca li barraven el pas de la Segona B. Per la seva banda, el Rapitenca haurà de guanyar diumenge a l'Hospitalet i la darrera jornada a casa contra el Prat si vol sortir almenys de la zona de descens directe.\nUE Cornellà 4-2 Palamós CF\n(Valentín 36', Cebri 38', Moha 43', Charly Ruiz 70' / Julien Hornuss 8' [p], Roca 77')\nCrònica: web UE Cornellà\nImatge: Unió Esportiva Cornellà\nBon partit el que es va viure ahir a la Via Fèrria. Repeticions al Palamós: Julien va tornar a marcar (en porta 20) i la defensa va tornar a fer aigües. Tres gols en vuit minuts van deixar el Cornellà amb un còmode 3-1 al descans. A la represa, un gol per banda. El Cornellà va acomiadar-se de les opcions de jugar el play-off hores més tard, 'gràcies' a la victòria del Blanes. A Palamós, per la seva banda, hauran de treure algun punt davant el Reus o l'Europa per no patir pels descensos no compensats.\nCE Europa 1-3 AEC Manlleu\n(Gatell 32' [p] / Gely 41', Dani Planagumà 62' i 90')\nCrònica: web CE Europa\n16 jornades sense perdre al Nou Sardenya i ara, dues derrotes en set dies. Un punt dels nou darrers com a local ha sentenciat l'Europa a quedar-se un any més a Tercera. Ahir, tot i jugar una hora amb un jugador més va veure com el Manlleu aixecava el partit tot remuntant el gol inicial de Gatell, de penal. Gely i Dani Planagumà van donar la volta al marcador per deixar el Manlleu com a únic aspirant a desbancar el Prat de la quarta plaça de play-off. Dos partits sense Miguel López i dues victòries. Per fer-s'ho mirar...\nUE Castelldefels 0-0 CF La Pobla de Mafumet\nCrònica: web UE Castelldefels\nPartit de domini altern als Canyars entre dos equips que veuen el descens directe des de lluny. Primera part de domini visitant i segon temps en què els d'Antonio Escudero van avançar línies per avançar-se al marcador. Al final, repartiment de punts i salvació matemàtica del Castelldefels, que només es jugaran guanyar alguna posició a la lliga. Els de Santi Coch encara hauran de lluitar per evitar perills provinents de Segona B.\nUE Cassà 2-2 CF Balaguer\n(Mas 3', Subirana 25' / Usall 37', Tenorio 65' [p])\nCrònica: Diari de Girona\n'Pájara' del Cassà que va desaprofitar un 2-0 inicial i que al final va poder fins i tot perdre el partit. Davant un Balaguer instal·lat en la tranquil·litat, els de Bertu Fernández van encarrilar el partit, però primer Usall i després Tenorio, que va transformar un penal discutidíssim pels locals, van igualar el partit. El Cassà tampoc patirà pel descens directe però diumenge visitarà Olesa amb ànims d'evitar qualsevol perill.\nCF Vilanova 5-0 CF Olesa de Montserrat\n(Epitié 3', Triguero 24', Eloi 60', Carlitos 74', Rafa Bellés 83' [pp])\nCrònica: web CF Olesa\nLa lògica es va imposar a l'Alumnes Obrers i el Vilanova va destrossar un Olesa que ja és equip de Primera Catalana. Els locals van tornar a demostrar la gran diferència entre jugar a casa o fer-ho a domicili. La desgràcia va acompanyar els del Baix Llobregat, que van fer-se el cinquè i darrer gol del partit en pròpia porta. Mentre l'Olesa no s'hi juga ja res, el Vilanova disputarà un duel complicadíssim a La Pobla diumenge vinent en què l'equip que guanyi estarà totalment salvat.\nCF Reus Deportiu 1-0 FC Benavent\nCrònica: web FC Benavent\nVictòria de mínims del Reus davant un Benavent que va acabar amb nou jugadors. Pitarque va avançar els locals només començar i els de Santi Castillejo tampoc no van passar massa angúnies davant els homes de Mauro Ravnic. El tècnic croat no va voler excusar-se en l'àrbitre i és conscient que l'equip ha de sumar el màxim de punts possible en les dues jornades que queden per no haver de patir més del compte. Per contra, el Reus segueix la seva lluita amb l'Hospi i es resisteix a donar per perduda la lliga. Diumenge visitaran Palamós en un duel que es preveu favorable als roig-i-negres.\nCD Blanes 0-4 AE Prat\n(Sergio Cirio 11', 35' i 47', Lara 83')\nCrònica: web AE Prat\nImatge: Associació Esportiva Prat\nEl Prat, ara sí, té a tocar el play-off. En faran prou amb un punt dels propers dos partit per certificar la primera participació dels del Baix Llobregat en una fase d'ascens a Segona Divisió B. Sergio Cirio va fer un hat-trick i va recuperar el lideratge de màxim golejador que Jordi Martínez havia aconseguit pel matí. El 23è gol de Cirio a la lliga va donar pas al gol de Lara, que va tancar el partit amb el 0-4 definitiu i va enviar el Blanes a Primera Catalana.\nPublicat per Cristian Garcia a les 12:03 Cap comentari: Enllaços a aquesta entrada\nTriomf a domicili còmode però treballat d'un Hospi que feia dos mesos que no guanyava com a visitant. Els de Jordi Vinyals s'han mostrat molt superiors a un Premià que en cap moment ha inquietat Craviotto. Dos gols de Jordi Martínez, un d'Eloi Fontanella i un altre de Jordi Tarrés han confeccionat el 0-4 final; tots els gols han arribat al segon temps. Un cop més, gran partit de Lobato, assistent als dos gols de Jordi Martínez, que ja n'ha marcat 22. Ha estat un partit amb història, com tots, però amb un domini absolut de l'Hospitalet, que s'ha mostrat molt superior a un Premià entregat i llastat per les nombroses baixes que patia. De totes maneres, l'Hospi havia de donar la cara. Dèiem a la prèvia que no hi havia excuses per justificar una ensopegada/no-victòria al Municipal de Premià i la veritat és que l'Hospi, avui sí, ha ofert millors sensacions i ha recuperar el bon joc per vèncer de forma solvent els homes de Jordi Costa.\nA la primera part, l'Hospi s'ha dedicat a picar pedra. Els homes de Vinyals han hagut de tocar i moure la pilota, per tal de complicar la vida als premianencs, que conscients de la dificultat del partit no s'han molestat en prendre cap tipus de risc en forma d'atac a la porteria de l'Hospi. Així doncs, és comprensible que els locals no disparessin cap vegada entre els tres pals en tot el primer temps; de fet, costa de recordar alguna acció en què els premianencs provessin de sorprendre Craviotto. Per la seva banda, l'Hospi va anar entrant poc a poc en el partit. Amb Toni Velamazán a la banqueta, ha estat Manel qui ha format parella amb Cristian Gómez. Casualitat o no, l'equip avui ha estat més pacient i segur de sí mateix i ha donat una sensació de major solidesa. El primer en intentar-ho ha estat Lobato, en una jugada individual per banda esquerra que Suri ha tallat quan el jove davanter riberenc es disposava a rematar. Òbviament, les següents ocasions també han caigut a favor del bàndol riberenc. Abans, però, Eloi Fontanella havia caigut dins l'àrea agafat per un defensa local en una jugada que l'Hospi havia reclamat com a penal.\nAl minut 22, David Corominas tornava a fer treballar el porter del Premià. El davanter de Vilassar aprofitava una errada de la defensa local per agafar la pilota dins l'àrea gran i xutar ras i fort perquè Suri bloqués l'esfèrica. Només un minut més tard, era Eloi Fontanella qui gaudia d'una altra bona ocasió: xut amb efecte des de la frontal de l'àrea gran que picava a la creueta i marxava posteriorment a fora. Més perill: minut 35, gran passada llarga de Manu Viale i nova rematada d'Eloi Fontanella (ara de cap) que marxa alta. Tot això es va convertir en el preludi de la millor ocasió dels visitants a la primera meitat. Corria el minut 40 i Adri tocava amb la mà una pilota dins l'àrea. Penal clar que Tomás Baulo no va dubtar a assenyalar. L'encarregat de llançar-lo va ser Jordi Martínez que va enviar la pilota al pal dret de Suriñach; el rebuig, sense qui ningú toqués la pilota, el rematava el mateix davanter riberenc al fons de la xarxa, pel que la jugada quedava anul·lada. És el primer penal que falla l'Hospitalet aquesta temporada, després que Jordi Martínez, David Corominas i Jordi Tarrés haguessin convertit els tres penals assenyalats fins ara.\nTot i el 0-0, la sensació era que el gol no podia trigar en arribar. El Premià es limitava a veure-les venir i l'Hospi, per poc que forcés la màquina, transmetia una sensació de gran perill. Per tant, es tractava de ser pacient i esperar que la qualitat dels riberencs i el cansament dels premianencs fessin la resta. Dit i fet, l'Hospi va sortir dels vestidors disposat a fer feina i ja al primer minut de la represa novament David Corominas va posar a prova Suri, que tornava a aturar el xut del '7' de l'Hospi. Afortunadament, el primer gol no es va fer esperar, perquè només dos minuts després arribaria la jugada del 0-1 que donaria major tranquil·litat a l'Hospi. Dèiem que Cristian Lobato havia fet un altre gran partit; l'11 de l'Hospi feia una nova jugada individual en banda esquerra, arribava a línia de fons i feia la passada de la mort perquè Jordi Martínez, sol al punt de penal, rematés a plaer al fons de la xarxa. Gol número 21 pel davanter de l'Hospi, que es reposava així del seu error a la jugada del penal i cinquena assistència a la lliga de Lobato. Cal dir que la segona part de l'Hospitalet es va convertir en una demostració de màxima efectivitat i és que gairebé totes les jugades de perill clar dels visitants van acabar amb gol. Per contra, el Premià va seguir més pendent de tallar l'allau ofensiu de l'Hospi que no pas de buscar el gol. Així s'entén també que els de Jordi Costa només fessin un xut a porta en aquesta segona part: Víctor Yustos provava sort des de la frontal de l'àrea amb un xut que Craviotto blocava sense cap tipus de problema (66').\nI és que aleshores l'Hospi ja guanyava per 0-2. Quatre minuts abans, al 62', la connexió Lobato-Jordi Martínez va tornar a funcionar en una altra jugada de l'11 en banda esquerra que centrava al punt de penal perquè Jordi Martínez rematés de cap al fons de les malles. Calia tornar a canviar les dades: 22è gol de Jordi Martínez i sisena assistència de Lobato. El segon gol va asserenar el partit, que va entrar en una becaina transitòria, agreujada pels tres canvis que va realitzar l'Hospi per tal de donar descans a homes com Jordi Martínez, Corominas o Manu Viale. Van ser vora de vint minuts en què el Premià va poder agafar aire abans que l'Hospitalet tornés a posar un parell de marxes més al partit.\nPerquè al tram final de partit, els riberencs van sumar dos gols més al seu sarró per tal de confirmar una victòria clara i certament convincent per deixar el campionat una jornada més a prop. Primera, al minut 83, Suri va aconseguir desviar en primera instància una gran rematada de cap de Dani Morales a la sortida d'un córner; el rebuig, però, el recollia un Eloi Fontanella que tornava a retrobar-se amb el gol tres mesos després. És el quinzè gol del bredenc a la lliga, segon màxim golejador de l'equip. I abans d'un xiulet final que va coincidir amb el minut 90 (el col·legiat no va voler allargar l'agonia dels de Jordi Costa), l'Hospi va tenir temps per marcar el quart gol del matí. Jordi Tarrés va rebre una bona assistència d'Eloi Fontanella i va rematar de cap davant la impotència de Suri. 0-4 i final del partit. Final d'un bon partit de l'Hospi que tornava a recuperar bones sensacions i que ha aconseguit anotar set gols en dos partits després de tantes dificultat a l'hora de marcar.\nCE PREMIÀ: Suri, Ramonet, Melo, Rubén Salvador, Adri, Parres, Víctor Yustos, Marc Ariño, Raducanu (Álex, 75'), Kevin, Gaurilovas.\nCE L'HOSPITALET: Craviotto, Iván Hammouch, Barón, Manu Viale (Dani Morales, 80'), Lucas Viale, Manel, Corominas (Cristian Alfonso, 77'), Cristian Gómez, Eloi Fontanella, Jordi Martínez (Tarrés, 71'), Lobato.\nGols: 0-1 Jordi Martínez (48'); 0-2 Jordi Martínez (62'); 0-3 Eloi Fontanella (83'); 0-4 Tarrés (90').\nÀrbitre: David Tomás Bauló. Força bé, tot i que hauria pogut deixar seguir el joc una mica més. Ha ensenyat targeta groga als locals Melo (5'), Suri (64') i Parres (68') i als visitants Corominas (42'), Eloi Fontanella (51'), Barón (52'). També va ser amonestat el tècnic de l'Hospi, Jordi Vinyals (58').\nIncidències: Matí calorós a Premià de Mar, en un Municipal que ha registrat una entrada força fluixa; només 200 espectadors que han passat per caixa degut a la jornada econòmica decretada del club maresmenc. Els socis pagaven 5 euros i els no socis, 12. Presència d'una trentena d'aficionats de l'Hospi que han rebut l'agraïment dels jugadors a la fi del partit. Com a nota curiosa, no hi ha hagut servei de megafonia en tot el partit. A l'Hospi, Dani Planchería i David Ceballos han completat la convocatòria del partit d'avui.\nPublicat per Cristian Garcia a les 15:08 2 comentaris: Enllaços a aquesta entrada


context :: els superordinadors més ràpids del món: publicada la llista top500 del 2003\nmiercoles :: 19 noviembre, 2003\nels superordinadors més ràpids del món: publicada la llista top500 del 2003\nEl superordinador del Simulador Terrestre conserva la primera posició amb el seu rendiment de 35,86 Tflop/s (teraflops o bilions de càlculs per segon). Va ser construït i instal·lat per NEC el passat any en el Centre del Simulador Terrestre a Yokohama, Japó.\nLa segona posició torna a correspondre al sistema ASCI Q en el Laboratori Nacional Los Alamos, del Departament d'Energia dels Estats Units. ASCI Q va ser construït per Hewlett-Packard i es basa en el sistema informàtic AlphaServer SC. Amb 13,88 Tflop/s, va anar el segon sistema a superar la marca de 10 Tflop/s.\nEl tercer sistema que va superar la marca de 10 TFflop/s és el X de Virginia Tech, arribant a els 10,28 *TFlop/s. Aquest *cluster està construït a partir de Apple G5 com elements bàsics. Utilitza una xarxa Mellanox basada en la nova tecnologia de *Infinband com interconnexió.\nLa llista dels sistemes cluster en el TOP10 ha crescut impressionantment a set sistemes. Aquests sistemes es construeixen amb estacions de treball o PCs com elements bàsics i estan sovint connectats mitjançant xarxes internes especials de l'alta velocitat. El nombre de clusters en tot el TOP500 també va créixer de nou vigorosament, ara sumant 208 sistemes, en comparació dels 149 de fa sis mesos. Això fa als sistemes *cluster l'arquitectura més comuna en el TOP500.\nNou dels sistemes TOP10, el 50 per cent dels 500 sistemes i el 57 per cent del rendiment total estan instal·lats als Estats Units. També el 90 per cent dels 500 sistemes es produeixen als Estats Units. Aquestes quotes de mercat demostren el lideratge continuat i clar dels Estats Units en la producció i ús de computadores de l'alt rendiment. >de *22nd Edition of TOP500 List of World's Fastest Supercomputers Released*. 16 de novembre, 2003\n> Virginia Tech's X officially makes the number 3 spot. 16 de novembre, 2003\n> els superordinadors més ràpids del món: publicada la llista top500 2002.\n> composició del habitat del cluster 'earth simulator'


Trucades imprevistes* » Temps de Franja\nAmb el pas dels anys, Temps de Franja va fer-se un lloc dins la quotidianitat de més de set-cents subscriptors —i de totes les persones del seu entorn.\nUna altra quotidianitat, la familiar, se’m va esberlar a principis de 2010. Vam haver de córrer, primer cap al Servet de Saragossa i, dos dies més tard, a la Vall d’Hebron. Quan tot just ens estàvem instal·lant en aquella habitació d’hospital, va sonar el mòbil. L’amic José Miguel Gràcia, aleshores president d’ASCUMA, em parlava des d’una altra dimensió, la de la vida que havíem dut fins feia —literalment— quatre dies. Després de la consternació en saber on ens trobàvem, em va preguntar si podria fer-me càrrec de la confecció de la revista. No recordo el procés dels meus pensaments davant aquella proposta, només que, ara sí, vaig acceptar-la.\nInstantània feta el moment abans de rebre la trucada imprevista. / C. T. B.\nEls primers dos anys vaig tindre la fortuna de formar equip amb en Màrio Sasot i l’Isa Calaf. Ells tenien damunt els muscles l’experiència de deu anys i havien aconseguit, malgrat tots els inconvenients, que el projecte no acabés en el pou de les iniciatives voluntarioses recordades amb malenconia.\nAmb el número 100 i el 10è aniversari, vam iniciar una nova etapa amb disseny actualitzat, amb la intenció d’optimitzar visualment els continguts. Aviat, però, s’inicià la legislatura 2011-2015, coneguda com la del LAPAO, atès que els nostres representants van considerar que llurs votants volien l’asfíxia de les llengües no castellanes d’Aragó, especialment la del nom maleït —la nostra. Paral·lelament, la crisi picava fort i el desànim s’estenia arreu, també entre el nostre col·lectiu. Els darrers dies de 2011, en Màrio va dimitir com a director. Per eixir del pas, el consell de redacció va decidir d’editar en paper només quatre números anuals, i la resta fer-los en PDF. També es va proposar que l’Isa i jo féssim de coordinadors. D’aleshores ençà, Temps de Franja ha resistit gràcies a la feina ingent de tots els col·laboradors, dels veterans i dels nouvinguts, malgrat la incomprensió de la majoria dels nostres governants i, ai las! d’alguns convilatans.\nEl 2017 vam inaugurar el web per dotar d’interactivitat el mitjà i obrir-lo a tota la societat. Amb aquest nou suport, que no requeria tanta feina de maquetació, l’Isa va preferir dedicar els seus esforços al preciós projecte turístic familiar. La seua aportació ha fet possible la revista durant més de disset anys.\nI fins aquí hem arribat. I més lluny que arribarem.


Benvinguts al Blog de l'AMPA de l'Institut Badalona VII: SETMANARI DE LA FAPAC 01-02-2018: Premis FaPaC, taules mixtes, ciberassetjament, proves externes,...i més\nSETMANARI DE LA FAPAC 01-02-2018: Premis FaPaC, taules mixtes, ciberassetjament, proves externes,...i més\nJA HEM REBUT ELS PRIMERS PROJECTES D'AMPA\nENS FALTA EL VOSTRE!\nFins el proper 15 de març podeu participar als Premis FaPaC. Estem segurs que al vostre centre feu projectes i activitats interessants i valuoses que mereixen ser reconegudes. Aquests guardons tenen aquest objectiu, posar en valor la feina que fem des de les AMPA. Només heu d'emplenar el formulari del web amb la informació del vostre projecte. Animeu-vos i no deixeu passar el termini! Més informació\nPROVES EXTERNES DE PRIMÀRIA A LA VISTA\nUn curs més, els nostres fills i filles estan cridats a realitzar les proves diagnòstiques a 3r i 6è de primària, els propers mesos de març i maig, respectivament. Qüestionem la realització d'aquestes avaluacions pel seu caràcter i finalitat, per ser una eina per segregar alumnes i centres, entre d'altres raons. El proper 14 de febrer, a les 20h, tindrà lloc una reunió informativa a l'escola Pau Casals de Barcelona per tractar sobre aquestes proves. Més informació.\nLES AMPA BARCELONINES APROVEN PLA D'ACTUACIÓ\nLes AMPA de la ciutat fe Barcelona han aprovat les seves prioritats d'actuació per als propers mesos en una assemblea molt participativa, celebrada dissabte passat, on mares i pares van compartir les preocupacions màximes relacionades amb l'educació. Els nous criteris d'adscripció a la secundària, la tarificació social a les bressol, les ràtios o la regulació dels menjadors escolars són alguns dels àmbits d'actuació. Més informació\nQUÈ SÓN LES TAULES MIXTES? ON SOM LES FAMÍLIES?\nEn el procés de matriculació entren en joc les taules mixes de planificació escolar, unes reunions on reclamem la participació real i efectiva de les famílies. Marco Béjar, membre de la Junta de la FaPaC, en parla i reflexiona extensament sobre aquest tema i la importància que hi sigui representada tota la comunitat educativa. Llegir article.\nELS DEURES EN UN DOCUMENTAL\nEl mes de febrer s'estrena el documental francès "L'hora dels deures" d'en Ludovic Vieuille, un pare que es qüestiona compartir el seu temps d'oci amb el seu fill després de l'escola que dóna peu a reflexionar sobre el sentit dels deures. S'estrena avui dijous i hi hauran projeccions a tot Catalunya, la major part gratuïtes o a preus simbòlics. Veure tràiler i consulteu més informació.\nOBSERVATORI 0-17 BCN: INFANTS I ADOLESCENTS\nL'Ajuntament de Barcelona ha posat en marxa un programa per millorar el coneixement i generar anàlisis periòdiques sobre les vides i els drets de la infància i l'adolescència de la ciutat amb un objectiu principal: enfortir les polítiques locals que afecten a aquesta etapa dels ciutadans de 0 a 17 anys. Hi estarem molt atents. Més informació.\nHa sortit a la llum la nova vinyeta de la campanya #ciberassetjamentzero posant el focus d'atenció en la importància que té no minimitzar les actituds que poden interpretar-se com a assetjament. La campanya està impulsada per sis federacions d'AMPA. Us animem a consultar el web amb continguts del vostre interès i recursos útils per saber com actuar davant el ciberassetjament. Més informació\nRECONEIXEMENT ALS MESTRES #TOTSSOMESCOLA\nJa fa setmanes que moltes escoles estan rebent missatges de suport personals per donar suport a l'escola catalana i a la tasca dels docents. Encara no ho heu fet? Us animem a formar part de la campanya, descarregar la postal, escriure el vostre missatge i portar-lo a una escola. Més informació\nActe Periodisme i Educació\nReflexionarem sobre el paper del periodisme en l'educació.\nDia: dimarts 6 de febrer de 2018\nLloc: sala actes Rosa Sensat (Av. Drassanes, 3) Barcelona.\nPresentació nou mitjà digital, la Revista XQ, editada per la Fundació Periodisme Plural, i el projecte Nushu de realitat augmentada.\n3a Caminada solidària en suport a la investigació contra el càncer infantil\nPunt de trobada: Parc del Mamut Venux enfront La Vailet.\nCamí natural de l'anella verda del riu Llobregat\nHora: a les 8.00h


Andorra registra una ocupació hotelera del 56% al desembre — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / Andorra registra una ocupació hotelera del 56% al desembre\nAndorra registra una ocupació hotelera del 56% al desembre\nLa xifra de la campanya de Nadal és quasi dos punts per sota de l'any passat, però els hotels han millorat la facturació. Escaldes-Engordany i Andorra la Vella són les parròquies amb millors percentatges\nEls hotels d'Andorra han registrat una ocupació mitjana al voltant del 56% en el conjunt de la campanya de Nadal 2018 (mes de desembre), segons les dades de la Unió Hotelera (UHA) en base a l'enquesta feta entre els seus associats. La xifra es queda uns 2 punts per sota de l'any passat, quan va ser del 57,75%, però l'evolució de la facturació ha estat positiva: un 56% dels hotelers afirma que han millorat resultats, en alguns casos fins a 5 punts més; mentre que el 38% diu que han facturat menys, i el 5,5% restant ha mantingut resultats.\nPer parròquies, Escaldes-Engordany es manté com la que té els percentatges d'ocupació més alts (70,77%), tot i un descens de més de cinc punts respecte del 76% a què havia arribat l'any passat. La segueix Andorra la Vella (67,18%), que en aquest cas millora la dada en comparació al 66% de l'any passat. Ordino, amb un 50%, també presenta un lleuger augment, de dos punts més). A Encamp, el nucli central (53) perd 3 punts, però en canvi el Pas de la Casa (55%) l'augmenta fins a deu punts. Sant Julià de Lòria presenta una dada semblant a la de l'any passat (prop del 55%) i la Massana ha presentat un 52,68%, quasi cinc punts menys que el desembre anterior. Finalment, Canillo ha estat el nucli amb l'ocupació més baixa (45,72%) i amb el descens més important, de més de dotze punts en comparació amb l'any passat.\nTot coincidint amb aquestes dades, el preu mitjà de les habitacions als hotels andorrans ha augmentat en un 61% dels establiments, en un marge d'entre 0 i 5 punts, mentre que en canvi el 30,9% han optat per baixar preus. El 7,3% els ha mantingut.\nTancament del 2018 amb millor facturació\nAmb el canvi d'any, la UHA ja ha fet balanç del 2018 i n'ha destacat que l'ocupació mitjana de tot l'any ha estat semblant a la del desembre: un 56,48%. Això suposa un lleuger descens respecte del 2017 (-0,59), però pel costat positiu la facturació ha augmentat en 6 de cada 10 hotels. Només un 16% dels associats ha notat un descens de resultats, i el 24% restant els ha mantingut. Paral·lelament, quasi dos de cada tres establiments (64,3%) han augmentat els preus, un 28,5% els han abaixat i un 7,1% els han mantingut.


Emma Vilarasau i Julio Manrique encapçalen la nova temporada del Principal - Diari de Sabadell\nEmma Vilarasau i Julio Manrique encapçalen la nova temporada del Principal\nEl director d'Èdip, Oriol Broggi, i el protagonista, Julio Manrique / ACN\nAquest diumenge, 7 d'octubre, comença la temporada dels teatres municipals. El primer en obrir el teló serà el Principal, diumenge a les 18h, amb l'obra Un tret al cap, dirigida per Pau Miró i amb Emma Vilarasau, Imma Colomer i Vicky Luengo com a intèrprets. Julio Manrique i Xarim Aresté també pujaran a l'escenari d'aquest teatre sabadellenc.\nUn tret al cap s’acosta al gènere del 'thriller' periodístic sense renunciar a l’humor ni a la dimensió íntima dels personatges. Es tracta d’una periodista acomiadada, una víctima que demana insistentment que es faci públic el seu cas i una dona –la germana de la periodista–, que només vol gaudir dels darrers anys de la seva vida en plenitud. Entre totes tres es crea un triangle en què tot allò que és tan difícil de dir és justament el que els permetrà sortir del carreró sense sortida on han anat a parar. La censura en l’àmbit públic –en aquest cas el periodisme– i també en el privat –el familiar– és el motor d’aquesta historia amarga i tendra a la vegada.\nEl 21 d'octubre passarà pel principal Èdip, de Sòfocles, versionada per Jeroni Rubió, dirigida per Oriol Broggi i amb un repartiment que compta amb actors i actrius com Julio Manrique, el sabadellenc Marc Rius, Carles Martínez, Mercè Pons, Ramon Vila, Miquel Gelabert i Clara de Ramon. Aquesta obra narra la història de qui acaba sent el rei de Tebes, després de matar el seu pare sense saber-ho, casar-se amb la seva mare i tenir-hi fills.\nEl 17 de novembre el Principal acollirà la presentació de l'obra Els darrers dies de la Catalunya republicana, amb adaptació i interpretació a càrrec de Jordi Hervàs, acompanyat d'una instrumentista. L'obra està basada en fets reals d'uns dies dramàtics que va viure l’escriptor, historiador i polític Antoni Rovira i Virgili, quan Franco posa en marxa l'ofensiva final contra Catalunya. Aquesta representació vincula diferents temes dels anys 30 del segle passat amb l'actualitat, com les relacions entre Catalunya i Espanya, l'exili a Europa i la por a pedre la pròpia identitat.\nMúsica i cinema, amb Xarim Aresté i Toni Xuclà\nD'altra banda, al Principal també s'hi podrà escoltar música i veure cinema. El 27 d'octubre el Teatre Principal presentarà Polinèsies –Premi MIN de la Música Independent 2018 al Millor Disc de l'Any en Català–, de Xarim Aresté. Polinèsies és, un viatge per un univers alhora íntim i col·lectiu on cada cançó és una illa formada per mil illes diferents. I, com a complement, presenta l'EP Groc, marcat per la presa de consciència política.\nFinalment, el diumenge 25 de novembre, el sabadellenc Toni Xuclà, acompanyat de 3 músics, estrena Shen Nu i altres tresors amagats al Teatre Principal de Sabadell. Es tracta d’un espectacle de música i cinema basat en tres històries filmades als anys trenta: la xinesa Shen Nu, la catalana El més sublim i la japonesa Sanko i el pop. Les composicions i les imatges cinematogràfiques són protagonistes i s’uneixen per explicar històries que parlen de la bondat humana per sobre de la maldat, de la importància de l’amor i de la protecció de la família.\nTambé al Teatre Principal es podrà seguir, com cada any, la programació dels cicles de música de cambra, de música de cobla i la Banda de Música de Sabadell, organitzats per diverses entitats sabadellenques. I al Teatre La Faràndula tindran lloc les produccions de l’Associació Amics de l’Òpera de Sabadell, els espectacles de la Joventut de la Faràndula i els concerts simfònics amb l’Orquestra Simfònica del Vallès.\nRestauració de l'absis: 6 tècnics i 3 mesos per a 350 metres quadrats de pintures\nOperació antidroga a la Creu Alta\nS'estan efectuant registres a una desena de punts de la ciutat


Denuncien un veí de Calafell per conduir a 193 km/h per l'A-7 a Tarragona\nEl radar mòbil va enxampar al conductor circulant a alta velocitat.\nEl tram està limitat a 100 km/h\nActualitzada 07/10/2019 a les 14:01\nEls Mossos d'Esquadra han denunciat un veí de Calafell de 43 anys per conduir a 193 km/h per l'A-7 al seu pas per Tarragona. Aquest tram està limitat a 100 km/h, motiu pel qual ha estat denunciat penalment.\nEl conductor va ser enxampat conduint a alta velocitat el matí d'ahir diumenge al punt quilomètric 11,65 d'aquesta via. En aquest punt s'hi havia instal·lat una radar mòbil, cosa que ha permès enxampar l'infractor.\nComenta el contingut : Denuncien un veí de Calafell per conduir a 193 km/h per l'A-7 a Tarragona


Evix guanya la VII edició del Premi Emprenedors i Seguretat Viària de la Fundació Línia Directa | Tecnocampus\nLa startup Evix, ubicada al TecnoCampus, ha estat escollida guanyadora de la VII edició del Premi Emprenedors i Seguretat Viària de la Fundació Línia Directa. El guardó vol estimular i reconèixer les millors iniciatives per reduir els accidents de trànsit, la mortalitat a la carretera i potenciar l'atenció a les víctimes.\nEvix ha desenvolupat un projecte nou: un sistema de coixí de seguretat cervical integrat en els cascos de bicicleta. El dispositiu també és extrapolable a un altre tipus d'usuaris de la via. El sistema s'activa abans de el moviment lesiu d'un accident inflant un coixí de seguretat que protegeix el coll de l'ciclista evitant la lesió cervical o medul·lar.\nL'empresa rebrà un premi de 20.000 euros i tindrà l'oportunitat de rebre formació i mentoring per créixer.En una fase posterior, Evix podrà accedir a rondes de finançament de la Fundació per a la Innovació Bankinter i d'IESE Business School, una oportunitat per reunir-se amb professionals i tenir feedback per al seu desenvolupament. La companyia també comptarà amb presència a la propera edició de l'South Summit, on podrà accedir a l'ecosistema emprenedor i entrar en contacte amb possibles inversors.\nYacht Work List, un (...) Següent\nParticipació d'un grup (...) Anterior\nInici d'una nova edició del programa TecnoCampus StartHealth\nOberta la línia d'ajuts per fomentar la innovació i la sostenibilitat entre empreses de la indústria manufacturera


Qualia crea un refugi de calma per connectar amb el benestar interior - Empordà\nQualia crea un refugi de calma per connectar amb el benestar interior\nHa obert un espai de relaxació des d'on vol oferir xerrades, tallers i altres activitats encaminades a enfortir la nostra essència\nDotze anys després que Qualia Centre Wellness obrís les portes a Figueres, la terapeuta Míriam Montseys fa un pas endavant per oferir totes aquelles eines que ens ajudaran a enfortir i tenir cura del nostre benestar interior. «El confinament ens ha obligat a fer una mirada dins nostre i tenim molta necessitat de comprendre el que ha passat, qui som i què ens passa». Sense deixar de fer els tractaments que ens ajuden a estar bé físicament, Monteys impulsa un procés que «ja havia iniciat a la meva consulta de teràpies naturals per ampliar el concepte de benestar».\nPropostes per celebrar el Dia de la Mare a l'Empordà.\nHa obert un nou espai de relaxació que posa l'atenció en el nostre interior, un refugi que s'ha condicionat acústicament i visualment per a potenciar la nostra essència. La zona segueix comptant amb les saunes i dutxes, i s'ha substituït el jacuzzi per una àmplia zona tipus chill out per compartir en parella o amb grups reduïts. «Hi ha una part de nosaltres que ja és aquesta calma que tots volem, és pau, serenor, quietud, tranquil·litat, i és una part nostra que és immutable, indestructible, eterna que no hi ha res que la pugui desmuntar. L'angoixa i els nervis procedeixen d'una altra part nostra que hem creat a partir de creences limitadores».\nLa terapeuta recalca com «el treball que volem fer ara és descobrir aquest tresor que tots guardem a dins, a través de tècniques que ens recorden que ja som éssers il·luminats. Només cal treure de sobre aquestes capes, que els pensaments han anat creant sobre el món i sobre un mateix per trobar la llum que som realment».\nPer aconseguir-ho, des de Qualia es vol oferir les eines necessàries. La sala acollirà activitats molt variades com meditacions guiades, Tai chi, concerts de bols tibetans o tallers de tècniques de meditació, cuina saludable, tallers d'iniciació al te, tallers de somnis o de detox que s'iniciaran pròximament. Igualment es vol fer èmfasi en l'aspecte de la feminitat, «la part que té a veure amb la part introspectiva de les persones, tant d'homes com de dones». Es vol cuidar aquesta energia a través de sessions de dansa del ventre per treballar la zona de poder de la dona o fent activitats de sòl pelvià, responent al moment actual «en què l'energia femenina comença a demanar el seu espai» conclou.\nQualia Centre Wellmess\nAdreça: carrer Alemanya, 18. Figueres\nTelèfon: 972 511 400


Barraca 2 de la Soleia del Casot | Mapes de Patrimoni Cultural\nBarraca 2 de la Soleia del Casot\nBarraca 2 de la Soleia del Casot Rellinars\n08179 - 303\nMalgrat el seu estat general actual doni sensació de que la barraca presenta un bon estat de conservació, la part de la corona orientada a llevant ha sofert un important moviment estructural que ha comportat el despreniment de pedra i de lloses tant pel que fa a la corona exterior com a la coberta.\nBarraca de pedra seca situada al vessant sud-est del Casot. Per accedir-hi, es puja per un corriol que neix entre els guals del torrent del Racó i de Casajoana, abans de donar naixement al torrent de l'Esbarzer i s'enfila pel dret fins el jaciment d'El Casot. Un cop arribats a la cota 363 seguir per la feixa en direcció est.\nEs tracta d'una construcció aèria aïllada, construïda en un extrem de feixa. És de planta circular, de 2,10 metres de diàmetre. Està feta de pedra irregular, on les més grosses s'han emprat per construir el basament, els muntants i la llinda, plana. Al davant de la porta, orientada al sud-est hi ha un crestall important provocat per les aigües d'escorrentia que està fent desestabilitzar l'estructura pel costat de llevant. Mesura 1,10 m d'alçada per 0,75 m d'amplada màxima a l'exterior i 0,50 m de mínima a l'interior. Els murs tenen un gruix de 0,54 metres. La coberta és de volta per aproximació de filades amb una alçada màxima de 2,30 metres, mentre que l'alçada (mesura presa al davant de la porta) del voladís fa 1,70 m. Ha perdut el recobriment de terra amb substrat herbaci que la impermeabilitza. A l'interior, a mà esquerra, conserva un tinell o cocó per sota l'arrencada de la volta; mesura 0,33 m d'amplada per 0,37 m d'alçada per 0,40 m de fondària. Al davant mateix de la porta n'hi un altre construït arran de terra; mesura 0,50 d'amplada per 0,25 d'alçada per una fondària actual de 0,50 m. Té una espitllera quadrangular orientada al nord-est.\nConsta inventariada per l'Observatori del Paisatge de Catalunya dins el projecte Wikipedra de construccions de pedra seca, amb el codi número 18471.


escola religiosa de Palma\ncarrer de la Puresa, 12\nDecadència i intents de reconduccióModifica\nEl 5 de març de 1865 va morir Maria Ferrer, la directora, i va succeir-la Margalida Anna Fiol, que va cessar el 30 de novembre. Llavors fou nomenada Francisca Castelló i el 12 d'abril de 1866 començà el rectorat de Catalina Gili.\nEl 23 d'abril de 1870, Alberta Giménez va arribar al Reial Col·legi. Era una casa deixada, amb pocs mobles, sense material didàctic i amb 30 pessetes al banc. Alberta va posar-se a la feina malgrat aquests entrebancs i el primer de maig és nomenada rectora, mentre que Tomàs Rul·lan fou nomenat visitador. El 28 de setembre, el bisbe Salvà va aprovar les bases redactades per Alberta i Tomàs i un articulat per al Col·legi. Això va permetre revifar l'escola; tant es va alçar la fama del col·legi que el 1872 es converteix en la primera Escola Normal de Mestres de Balears, la segona d'Espanya.\nL'Escola Normal de Mestres va ser dirigida per la mare Alberta durant quaranta anys, fins al 1912. L'any 1948 les germanes de la Puresa creen l'Escola Alberta Giménez, la qual, de l'octubre de 1972 ençà, està situada a La Vileta, vora el camí dels Reis. Fou adscrita a la UIB el 1978 i amb l'aparició de la LOGSE passà a denominar-se Escola Universitària Alberta Giménez. Des del curs 2005-2006, és un Centre d'Ensenyament Superior.\nEscola Universitària Alberta GiménezModifica\nEl Centre d'Ensenyament Superior Alberta Giménez (CESAG) és un centre d'ensenyament superior de Palma, creat des del col·legi Madre Alberta. Neix quan, l'any 1872, el Ministeri d'Instrucció Pública confià a Alberta Giménez la direcció de la primera Escola Normal de Mestres de Balears, càrrec que exercí durant quaranta anys, fins al 1912. L'any 1948 es crea l'Escola Alberta Giménez, la qual, de l'octubre de 1972 ençà, està situada a La Vileta, vora el camí dels Reis. Fou adscrita a la UIB el 1978 i, amb l'aparició de la LOGSE, passà a denominar-se Escola Universitària Alberta Giménez. Des del curs 2005-2006, és un centre d'ensenyament superior. Actualment (des de l'any 2014) es troba adscrit a la Universitat Pontificia de Comillas, i es troba dirigit per la Dra. Julia Violero.\n↑ 3,0 3,1 «Col·legi de la Puresa». Gran Enciclopèdia Catalana. Barcelona: Grup Enciclopèdia Catalana.\n↑ Ajuntament de Palma.[Enllaç no actiu]\n↑ Ben Amics atorgarà al col·legi Madre Alberta el premi ‘Dimoni Rosa’ 2009[Enllaç no actiu], IB3, 27-06-2009\n↑ [enllaç sense format] http://www.cesag.org/?lang=ca\nObtingut de «https://ca.wikipedia.org/w/index.php?title=Col·legi_Mare_Alberta&oldid=29372327»\nDarrera modificació: 29 gen 2022 a les 23:52\nLa pàgina va ser modificada per darrera vegada el 29 gen 2022 a les 23:52.


Incineració de residus, medi ambient i salut humana | Campanya NO volem ser el femer d'Europa\n1. La incineració de residus és defensada per algunes persones, institucions i grups d’opinió argumentant la seva capacitat de produir energia a partir de la combustió (valorització energètica), de fet, però, la incineració transforma els residus en gasos, aigües contaminades, cendres (partícules en suspensió) i escòries; aquests productes resultants són més tòxics que els residus originals, és a dir, la incineració no “elimina” els residus sinó que els concentra.\nLa denominació més pertinent hauria de ser “planta d’incineració amb recuperació parcial d’energia”, considerant el baix rendiment establert a la Directiva Marc de Residus, comparable al d’una planta tèrmica de carbó. No sembla doncs ambientalment correcte considerar aquesta energia com a “font renovable”.\n2. Els productes o residus resultants de la incineració es poden dispersar pel medi: l’aire, el sòl i l’aigua i, a través d’aquest medi, arribar als aliments i les persones. Les cendres dels filtres s’han de dur a abocadors de residus perillosos. La normativa vigent permet la utilització de les escòries en la fabricació de ciment o en obra pública, malgrat que no es controlen les dioxines, furans i altres Compostos Orgànics Persistents (COPs). La incineració també genera aigües contaminades dels sistema de rentat de la depuració de gasos que cal tractar.\n3. Aquests productes resultants de la incineració contenen: partícules en suspensió, moltes d’elles de mida molt petita (ultrafines) que passen fàcilment als pulmons i allà s’absorbeixen a la sang, entre aquestes partícules cal destacar els metalls pesants, compostos orgànics volàtils, dioxines i furans, diòxids de sofre, monòxid i diòxid de carboni i altres compostos transportats per aquestes partícules. Molts d’aquests productes\nsón tòxics, i tenen efectes cancerígens i teratògens, inclús a baixes concentracions, per causa de la bioacumulació.\nTot i que les noves incineradores incorporen millores tecnològiques en els sistemes de retenció de partícules i contaminants, cal tenir present que, independentment de la tecnologia adoptada (de graelles, de llit fluïditzant, de tambor rotatori,…) es produeixen inevitablement diversos milers de substàncies contaminants; d’aquestes solament el 10-20% són conegudes.\nLa seva formació depèn, entre d’altres, del material que es destina a la combustió, de la temperatura registrada i de la mescla totalment casual de les substàncies en els forns. Des d’aquest punt de vista els residus 2 municipals poden ser els mes perillosos per l’extrema heterogeneïtat que els caracteritza.\n4. Aquests riscos per la salut i el medi es poden reduir però no es poden “eliminar” del tot. Els dispositius de control de la contaminació de tots els processos d’incineració, capturen i concentren els contaminants però no els “eliminen” i així, encara que no hi haguessin incidents en aquests dispositius, els contaminants són transferits a altres medis. Encara que s’utilitzi la millor tecnologia de filtratge i depuració sabem que hi poden\nhaver ruptures i accidents, i més a mesura que la instal·lació es va envellint. Hi ha antecedents suficients que han comportat abocaments greus de contaminants a l’atmosfera. Per altra banda, la gestió dels residus tòxics\nque es produeixen és complexa i també pot ser font de dispersió de la contaminació al medi i les persones.\n5. Existeix una contradicció entre el desenvolupament del Pla per la millora de la qualitat de l’aire a la Regió Metropolitana de Barcelona (una àrea d’actuació de 40 municipis amb 73 mesures) que té per objectiu la reducció de la contaminació atmosfèrica, sobretot de partícules i d’òxids de nitrogen presents en concentracions per sobre dels nivells fixats per les directives de la Unió Europea, i la proposta d’augmentar la quantitat de residus municipals destinats a incineració que fa el “Programa Metropolità de Gestió de Residus Municipals 2009-2016” (PMGRM). Aquest Programa vol augmentar la incineració dels residus actuals generats d’un 13% (incineradora de Sant Adrià) a un 45% (nou incinerador de 450.000 tm/any) la qual cosa implicaria un important augment de les partícules i contaminants en suspensió a l’atmosfera.\n6. Actualment existeix una amplia experiència amb altres models de gestió de residus municipals que disminueixen significativament els riscos per la salut i el medi i són més sostenibles: la minimització en origen (d’envasos, bosses de plàstic, etc.), la reutilització, la classificació en origen, la recollida\nselectiva, el reciclatge de qualitat, el compostatge i la recuperació energètica mitjançant digestió anaeròbica de la matèria orgànica. Aquest model redueix les necessitats de matèries primeres, estalvia energia, minimitza els efectes sobre el clima, els efectes negatius sobre la salut i el medi, no té els elevats costos d’inversió i manteniment de la incineració i per contra crea molts més llocs de treball. Això sí, no és el camí “fàcil” de les\nsolucions de final de canonada, sinó que demana impulsar amb decisió aquesta nova cultura a tota la població i superar les dificultats. 3\n7. Pensem que la incineració no ha de coexistir ni ser complementària amb els models preventius. Si invertim elevades quantitats en plantes incineradores caldrà amortitzar-les i cremar residus en la seva màxima capacitat. El PMGRM proposa incinerar 750.000 tn/any, a més d’utilitzar residus “preparats” en els ecoparcs com a combustible en les cimenteres. L’any 2008 en aquesta àrea metropolitana es van generar 1.633.284 tm de residus municipals (1,42 kg/hab/dia), se’n van recollir selectivament 542.734 tm, la resta es va tractar als ecoparcs, es va cremar o es va portar a abocadors. Es va recollir selectivament (no reciclar) el 45% del vidre, el\n2l,8% del paper, l’11% dels envasos i el 25% de brossa orgànica. Multiplicar per tres el volum de residus incinerats resulta del tot contradictori amb la estratègia de seguir avançant en el model de reduir, reutilitzar i reciclar.\n8. Com a professionals de la salut, compromesos amb els principis de la promoció i la prevenció de la salut, volem manifestar la nostra preocupació per la estratègia de incineració dels residus, ja que sempre suposa la emisió a l’atmosfera de substancies tòxiques. Igualment ens manifestem a favor d’un enfocament preventiu que posi tot l’esforç polític i social en la reducció, la reutilització i el recliclatge, més saludables i més sostenibles socialment i econòmicament .\nJosep Martí-Valls. Doctor en medicina. Centre d’Anàlisi i Programes Sanitaris.\nCarme Valls. Metgessa. Presidenta del Centre d’Anàlisi i Programes Sanitaris.\nHelena Fusté. Biòloga. Medi Ambient. Centre d’Anàlisi i Programes Sanitaris.\nJoan Benach. Doctor en Salut Pública (Johns Hopkins). Professor Titular de la\nEnric Domènech. Metge Especialista en Medicina Familiar i Comunitària deGranollers\nEn data 4 d’octubre de 2009 s’ha rebut de la Plataforma antiincineradora del Congost una\nproposta avalada científicament per la signatura dels Drs. J. Ferris i J. Garcia, signants 5\nd’aquesta Declaració de professionals de la Salut, amb el prec d’afegir-la a l’esmentada\nDeclaració. La proposta diu:\nTambé cal remarcar i insistir, que el veritable problema de la contaminació atmosfèrica radica en els processos de combustió, incloent-hi la dels combustibles fòssils, la de residus urbans i industrials mitjançant la incineració, la del tabac (no hem d’oblidar que és biomassa), i lògicament la de la biomassa restant o bioincineració. La combustió de la biomassa, tant urbana com forestal, genera les mateixes substàncies contaminants, lògicament a diferents concentracions i segons les seves dimensions, que les emeses per les plantes d’incineració de residus, també anomenades de revalorització energètica, incloent-hi les dioxines, furans i metalls pesants.\n4. “Efectes adversos en la salut humana dels contaminants emesos per la Planta de Cogeneració de Biomassa de La Garriga”, www.caps.cat , apartat medi ambient.\n← Article d’opinió publicat ahir al Diario de Mallorca\nEntrevista-xat Diario de Mallorca: NO volem ser el femer d’Europa 26-09-2012 →


Rapidsal. Els nostres productes, pastilles de sal vacuum, sal especial piscines\nOferim la major qualitat amb el millor servei\nEls nostres productes compleixen les normes UNE-EN 973 A i UNE-EN 16401 A.\nPastilles sal "vacuum"\nLa sal vacuum és un producte d'alta puresa, obtinguda per evaporació al buit a partir de salmorres purificades.\nLes pastilles, de forma cilíndrica (alçada: 25mm, diàmetre: 25mm, pes: 18gr), tenen un alt grau de compactació ja que, estan obtingudes a alta pressió.\nLa sal així obtinguda té un 99,75% de clorur sòdic, unes quantitats molt petites d'ions calci (Ca2+) i magnesi (Mg2+) i una humitat màxima del 0,1%.\nLa forma de les pastilles augmenta la superfície d'intercanvi amb l'aigua i al disminuir la superfície de contacte entre elles, evita que es compactin, evitant d'aquesta manera que es formin aglomerats de sal.\nLa total absència d'insolubles evita l'obturació del sistema de succió de la salmorra.\nOferim pastilles de sal "vacuum" en dos formats: sacs de 10kg i sacs de 25kg.\nSal "vacuum" especial piscina\nProducte d'alta puresa i uniformitat, obtinguda per evaporació al buit d'una salmorra purificada.\nLa granulometria és de 0,15mm a 0,80 mm, amb el 75%-90% entre 0,40mm a 0,80mm. La dissolució és molt ràpida.\nL'anàlisi química mostra una quantitat inferior a 200ppm d'ions potassi (K+) i magnesi (Mg2+), inferior a 300ppm d'ions calci (Ca2+).\nEls metalls pesants, coure (Cu2+) i plom (Pb2+) són inferiors a 2mg/kg, arsènic (As3+) inferior a 1mg/kg, cadmi (Cd2+) inferior a 0,5mg/kg i mercuri (Hg+) inferior a 0,1mg/kg. i una humitat màxima inferior al 0,1%.\nEl fet que la sal sigui el més pura possible, farà que no s'hi afegeixin més cations a l'aigua que entrin en competència amb els ions Na+ i es puguin dipositar sobre les plaques de l'electrode i per tant aquest tingui una major durada.\nLa sal fina "vacuum" és el producte més adequat per a processos de cloració salina (piscines amb sal).


L'equip de fons prepara la nova temporada amb el roller-esquí com\nL'equip de fons prepara la nova temporada amb el roller-esquí com a principal eina\nEsports » Neu 13 d'agost, 2020\nLa Covid-19 ha mantingut l'equip d'esquí de fons tot l'estiu a Andorra. Els va afectar en la recta final de la campanya passada, però gràcies al roller-esquí i al centre de tecnificació de la Rabassa estan completant una bona preparació. En la propera temporada Irineu Esteve espera fer el salt definitiu i Carola Vila podria fer més Copes del Món de les previstes a causa de la pandèmia.\nLa imatge dels esquiadors de fons fent roller-esquí es repeteix cada any i aquesta pretemporada amb la Covid-19 encara més. Malgrat els condicionants la preparació és bona. El director tècnic de la secció de fons de la FAE, Joan Erola, explica que tot i no poder anar a fer les curses de Noruega, s'ha pogut entrenat "al 90%" com l'any passat.\nEl roller-esquí és "fonamental" per poder fer el gest tècnic "en un ambient que no és de neu". Erola explica que "tots els països tenen pista de roller-esquí específica" però que s'ha d'anar "poc a poc". Per a Irineu Esteve a més del gest tècnic, també et posa fort i és "l'esport que més s'adapta".\nEnguany l'equip fins i tot ha fet un pas endavant amb un mirall que permet corregir els errors in situ. Carola Vila creu que els ajudarà molt.\nPel que fa a objectius Irineu Esteve espera aconseguir la propera campanya el que va quedar pendent en la darrera. "Volíem estar una mica millor que fa dos anys i més o menys vam fer el mateix nivell. Esperem intentar fer un pas més endavant ara i veure com va. Sobretot trobar la sensació en la neu en el clàssic", desitja Esteve.\nPel que fa a Carola Vila s'està més pendent del calendari. La Covid-19 podria forçar-la a fer més Copes del Món de les previstes.\nL'equip seguirà entrenant a Andorra, com a mínim, fins al 7 de setembre, data on és previst fer una primera estada amb neu al Pas de l'Stelvio.


Fèrula de descàrrega Michigan. Bruxisme\nLa fèrula de descàrrega Michigan és el millor protector per evitar els efectes negatius del bruxisme tant en el desgast de les dents com en la pressió sobre l’articulació temporomandibular que pot provocar mal cervical i de cap.\nÉs l’hàbit d’estrènyer i cruixir les dents inconscientment davant situacions de major nerviosisme, estrès o ansietat. Molts pacients poden patir-ho tant durant el dia com a la nit, però sobre tot per la nit que és quan alliberem l’estrès de forma inconscient. És una patologia que pot afectar tant a adults com a nins.\nEl bruxisme pot provocar un doble efecte sobre els pacients que ho pateixen:\n1.Desgast, fissures i inclús fractures a les dents al suportar una forta càrrega sobre la estructura dental.\n2.La sobrecàrrega de l’articulació temporomandibular (són els ossos que uneixen el crani amb els maxillars) a causa de la fort pressió continua que ocasionarà el desgast de la mateixa i que provocarà mal de cap i cervical.\nQuè és i com actua la fèrula de descàrrega Michigan?\nÉs una pròtesi de resina acrílica rígida fabricada de manera personalitzada per aconseguir una perfecta adaptació a les dents de cada pacient.\nSon planes i deuen tenir un grossor òptim per evitar interferències entre les dents i així aconseguir allargar els muscles disminuint la seva capacitat de contracció i aconseguint la relaxació muscular. Es recomana un grossor de 2 a 3 mm de fèrula.\nTé un funcionament molt senzill. Es colloca en una de les arcades de la boca, per norma general a la superior, cobrint total o parcialment les dents. El seu objectiu és modificar i suavitzar el contacte que es produeix entres les arcades efectuant una separació mecànica de les dents i repartint així l’energia provinent de la força pròpia del bruxisme. La repartició de les forces no només evita el contacte de les dents i la seva protecció, si no que a la vegada provoca una relaxació dels muscles facials i redueix la tensió de l’articulació temporomandibular. D’aquesta manera s’evita la sobrecàrrega i sobretensió miofacial aconseguint evitar dolors mandibulars, de cap i cervicals.\nLa fèrula de descàrrega Michigan també es prescriu en:\nMal posicionament mandibular. Per redireccionar la mandíbula dels pacients que pateixen una mala oclusió amb les dents estretes.\nProblemes articulars. Per modificar el posicionament articular a l’hora de mossegar i aconseguir una mossegada adequada.\nQuan es deu emprar la fèrula de descarrega Michigan?\nNormalment els pacients que acudeixen a Clínica Áureo Dental solen patir bruxisme nocturn. És per això que els hi recomanem utilitzar una fèrula de descàrrega durant la nit. Es colloca després de netejar les dents abans d’anar a dormir i es retira al matí. En cas que el pacient noti que cruix les dents durant el dia, en moments d’ansietat o estrès, es podria emprar també una de dia.\nÉs molt habitual que els primers dies al emprar la fèrula per dormir resulti incòmoda, pel que recomanem que la colloquin un o dues hores durant el dia per anar-se’n habituant poc a poc.\nCom veieu, la fèrula de descàrrega és el mètode mes utilitzat per els dentistes a l’hora de prevenir les conseqüències del bruxisme sobre les peces dentals i l’articulació mandibular.\nSi comences a sentir un desgast exagerat de les dents, tensió mandibular o pateixes mal cervical i de cap sense motius aparents, vina a veure’ns a Clínica Áureo a Palma de Mallorca.


Per on sortir a Barcelona després dels 40? | ShBarcelona\nPer on sortir a Barcelona després dels 40?\nSortir a passar-s’ho bé no té edat i els quarantens ho saben. Quin moment més oportú per anar a prendre una copa quan ja tens els fills crescuts o, per contra, quan has decidit no tenir-los i gaudir de la vida d’una altra manera, no?.\nMoltes persones de més de 40 anys surten de festa els caps de setmana, per això, tant si vius a Barcelona o si has vingut a gaudir uns dies al teu allotjament turístic, en aquest article de ShBarcelona us parlem dels locals d’oci més interessants per aquest rang d’edat, t’apuntes?\nArticle relacionat: Discoteques de Barcelona per a majors de 40\nSortir de festa per Barcelona amb més de 40 (anys)\nLa sala Razzmatazz és un dels referents de la cultura i de l’oci nocturn, tant a nivell nacional com internacional. Situada a un edifici únic, associat al paisatge industrial de la ciutat i una façana que és una icona en si mateixa, la sala ha celebrat ja el seu 17è aniversari.\nRazzmatazz acull tot tipus de festes, desfilades, presentacions, gales o rodatges de cinema i publicitat, a un multi-espai que es transforma segons les necessitats de cada esdeveniment i de cada moment.\nÉs un dels llocs mítics ubicat al districte del Poblenou per anar de concerts i prendre una copa, independentment de l’edat que es tingui.\nAmb més de 1000 actuacions en directe des de la seva obertura per allà l’any 1995, Luz de Gas programa bàsicament música en directe totes les nits que obren, però també s’hi poden anar a veure monòlegs, espectacles de màgia i altres.\nPel seu escenari han passat artistes de la talla d’Alan Parsons Project, The Corrs, Antonio Orozco, Estopa, Duncan Dhu, Còmplices, Efecto Mariposa, Juanes, Level 42, Los Secretos, Tam Tam Go, o Monica Green, entre molts altres.\nÉs un lloc ideal ubicat al districte de Sarrià-Sant Gervasi per prendre una copa o ballar amb una gran varietat de música, i és habitual veure a persones madures i molt atractives.\nAquesta discoteca no és exclusiva per a gent major de 40, però si que hi predominen aquest tipus de persones en aquest establiment, situat al carrer de Lincoln, 15, a l’animat districte de Gràcia.\nOtto Zutz es va inaugurar en l’any de 1985, per la qual cosa és una de les discoteques referents de la ciutat. Compta amb tres ambients de festa diferents, així que podràs triar l’estil que més t’agradi. Compta també amb una zona privada si el que vols és un espai independent per a tu i els teus amics. És una discoteca ideal si t’agrada gaudir del millor estil novaiorquès, amb música R&B i Hip Hop.\nKarma és una discoteca que va obrir les seves portes un 31 de desembre de 1978, i des de llavors s’ha consagrat com una de les millors sales de rock de Barcelona. Karma és al mateix centre de Barcelona, dins de la bonica Plaça Reial, al districte de Ciutat Vella, el centre neuràlgic de la nit barcelonina.\nSempre fidel al seu estil canalla, rocker i underground, amb molts anys d’experiència, de bona música i bon ambient que la diferencien de qualsevol altra. Si vols escoltar el millor revival de tots els temps amb la millor música de Rock, Rock & Roll, Pop, Soul, Blues, Hard Rock, Indie i Metall, des dels anys 60 fins a l’actualitat, no t’oblidis passar pel Karma.\nEl Magic és a prop del barri del Born i mai ha deixat de ser fidel a un principi, que és el rock’n’roll en tota la seva gloriosa intransigència. Si hi ha un local nocturn a la ciutat on mai escoltaràs trap, o reggaeton, és allà on el punk, Ramones i una infinitat de grups de garatge són religió.\nEns pots recomanar alguna altra discoteca per a gent de més de 40 anys?


Publicat el Dilluns, 06 Setembre 2021 11:53 Escrit per Ajuntament de Calonge\nLa Festa Major de Sant Antoni va arrancar el 26 d’agost amb el torneig d’escacs i havia de finalitzar el 3 de setembre amb l’actuació de la Emma Stratton. Però a causa de la situació meteorològica, el concert de presentació de La Moderna de Calonge de dijous i el primer Concert Mundet de divendres es van haver de suspendre. Així doncs, la tradicional cantada d’havaneres va ser l’últim acte que es va poder celebrar en la Festa Major de Sant Antoni d’enguany. Al llarg d’aquests dies s’han organitzat concerts, visites guiades, activitats esportives i espectacles i activitats pels més petits.\nEl dijous 26 d’agost va començar la Festa Major de Sant Antoni amb un torneig d’escacs que es va organitzar al mirador d’Es Monestri. D’entre les 41 persones que van participar, els guanyadors del torneig van ser Josep Serra en adults, i Max Bernardo i Jan Balló en la categoria júnior. Més tard, a les 22 h, es va omplir el mirador de l’espigó Costa Brava per presenciar el concert de sardanes a càrrec de la Cobla Ciutat de Girona.\nEl divendres va seguir la festa amb cinc activitats més. La primera va ser un espectacle pels més petits a càrrec de la Núria Clemares, i que portava com a nom “La petita Mei a la recerca dels colors perduts”. A les 19 h es va fer el concurs de pintura sobre l’espigó de l’amistat i la visita guiada a Sant Antoni i al jaciment del Collet. Al vespre va arribar la música i el ball. Primer es va omplir de gom a gom el mirador d’Es Monestri per assistir a la doble sessió de tango que va organitzar Tango Casa Rosa. A les 22 h va passar el mateix al paratge del Collet per veure en directe a l’Orquestra Mitjanit i Trinomi de Barrets.\nEl dissabte 28 d’agost es varen fer dues activitats esportives i dos concerts. En clau esportiva es va celebrar la XXIII Milla Urbana i la VI Night Run 5 km. 400 corredors, entre les dues proves, van poder gaudir d’unes vistes espectaculars mentre recorrien els carrers del municipi. L’atleta internacional Santi Catrofe es va imposar en la categoria absoluta masculina de les dues proves. En categoria femenina Laura Rodríguez va ser la guanyadora de la Milla Urbana i Barbarà Ramon de la Night Run. Pel que fa als concerts, a la plaça de la Llibertat els més petits es van divertir amb Rock per Xics. Una actuació de rock and roll on es varen poder escoltar versions de cançons reconegudes com El Joan quan balla. L’Orquestra La Principal de la Bisbal va oferir dos concerts. Amb un paratge del Collet ple, amb taules i servei de bar, els assistents van poder escoltar cançons com Camins de Sopa de Cabra, Jo vull ser rei d’Els Pets o T’estimo de Lluís Llach.\nLa Festa Major de Sant Antoni es va reprendre el dimecres 1 de setembre. A partir de tres quarts de dotze es va fer el tradicional repic de campanes i l’ofici solemne en honor a Sant Llop a l’església de Sant Antoni. Aquest va ser presidit per Mons. Francesc Pardo i Artigas, bisbe de Girona. A les deu del vespre el paratge del Collet va acollir la tradicional cantada d’havaneres amb el grup Port-Bo. Els assistents no només van poder gaudir de l’actuació, sinó que també es va preparar cremat per a tothom.\nEl dijous estava previst el concert de presentació de La Moderna de Calonge. Hi havia d’actuar les formacions: Girona Marxing Band, Combos formats per professors de La Moderna de Calonge i La Moderna Big Band. Malauradament, a causa de la pluja, es va haver de suspendre. L’endemà es va repetir la mateixa situació. Emma Stratton havia d’oferir un concert de música clàssica amb un repertori amb peces de Mozart, Prokófiev i Schumann, però també es va haver de suspendre. Les dues actuacions queden ajornades, però encara no hi ha nova data.


Coral Catedralícia de València\nCoral Catedralícia de València\tVa fer la seua presentació pública el dia 21 de gener de 2002, festa de Sant Vicent Màrtir. Està composta per 33 cantors -veus mixtes- semiprofesionals, la qual cosa li permet muntar obres de tota classe amb relativa facilitat, si bé la major part del seu repertori són obres religioses pertanyents al fons catedralici.\nCom a actuació al marge de la seua activitat ordinària, va estrenar en el Palau de la Música l'Oratori a la Santíssima Mare de Déu dels Desemparats d'Antoni Fornet, i va interpretar al costat de l'Orquestra del Conservatori Superior de València la Passió segons Sant Mateu de J.S. Bach. També ha gravat en CD per a la Diputació de València dos motets i una Salve de Ginés Pérez així com obres de Juan Bautista Comes, aquestos dos mestres de capella de la Catedral de València.\nEn la pròpia Catedral destaca el seu cicle La Quaresma Catedralícia. En 2003 va ser invitada a participar al I festival Internacional de Música Religiosa de València i també als cicles musicals de l'exposició La llum de les imatges d'Orihuela.\nEl seu director és Luis Garrido, si bé en les grans solemnitats catedralícies dirigeix el reverend José Climent, el qual a més de transcriure i preparar el repertori, assessora la interpretació del mateix.\nLuís Garrido Giménez\nVa nàixer a Xirivella (València) el 1966. De xiquet va ingressar en l'Escolania de la Mare de Déu dels Desemparats, a la qual va pertànyer sis anys. Posteriorment va continuar els seus estudis musicals al mateix temps que va cultivar la seua enorme afició a la música coral com a director de diferents formacions vocals i assistint a cursos de direcció, de tècnica vocal i d'interpretació. És titulat superior en musicologia i pedagogia musical pel conservatori superior Joaquín Rodrigo de València i actualment es troba realitzant els estudis de doctorat.\nDes de 1990 és el director musical de l'Escolania de la Mare de Déu dels Desemparats, del seu cor d'antics, la Schola Gregoriana laententur i de la Coral Catedralícia de València.


LA BLOGOSFERA Trenta anys de R&B, rockabilly i surf, entre d'altres ritmes, sonaran dissabte a la Sala Apolo de la mà d'una banda de noies japonesa que fa trenta anys. On les heu escoltat abans? Feu un cop al vídeo i ho sabreu.\nSí, són les 5.6.7.8's, una banda formada per tres artistes japoneses que es van fer populars a Occident quan el director de cinema Quentin Tarantino les va convertir en protagonistes del moment musical del film Kill Bill Vol. 1 que podeu veure en aquest vídeo. Elles, però, ja portaven una pila d'anys interpretant la seva música ja que, de fet, van aparéixer el 1986.\nD'on ve el nom d'aquestes artistes que van fer seva la filosofia del Do It Yourself aplicada a la música? Doncs els números del seu nom fan referència a les dècades de rock a les quals elles reten tribut amb les seves cançons: els anys 50, 60, 70 i 80.\nSurf, rockabilly, garage i R&B, tot amb un clar esperit lo-fi, seran els ritmes protagonistes del concert de dissabte a la Sala Apolo, on la formació original de la banda demostrarà que, trenta anys després, segueix mantenint intacta la capacitat per divertir i sorprendre el públic.\nNo, al concert de dissabte no hi haurà ni Uma Thurman (tot i que diuen que aquests dies corre per Barcelona), ni Lucy Liu ni Daryl Hannah, però segur que hi trobareu tot l'esperit d'un film de Tarantino. No us ho perdeu, que trenta anys no es fan cada dia.